text:
Ndereyimana Valerie atuye mu Kagari ka Busanza mu Karere ka Kicukiro yamaze imyaka 15 afungiwe ibyaha bya Jenoside yakorewe Abatutsi.
Yafunzwe kuva kuri 20 Mata 1995 afungurwa kuwa 23 Mata 2010 arangije imyaka yari yarakatiwe.
Mbere yo gufungwa, Ndereyimana yabanaga n’umugabo batari bagashyigingirwa mu buryo bwemewe n’amategeko, ariko bari barabyaranye abana batanu (5), nk’uko yabibwiye Izubarirashe.rw.
Babaga mu Karere ka Nyaruguru, mu Murenge wa Cyahinda, Akagari ka Cyahinda.
Kuva amaze gufungwa nta muntu wo mu muryango we yongeye kubona uza kumusura, ntiyongera kumenya amakuru y’umuryango we n’abana be.
Ndereyimana avuga ko umugabo we yaje guhita yishakira undi mugore barabyarana abana baratatana, abari mu mashuri bayavamo n’amasambu yabatungaga yisubizwa n’imiryango.
Agifungurwa, Ndereyimana avuga ko yahisemo guhungira i Kigali kuko yabonaga kuva aho afunguriwe nta n’umwe wo mu muryango yashatsemo washakaga no kumuvugisha, ko bamuhaga akato.
Agira ati “Mfunguwe nasanze aba bose baratatanye, babiri ari bo baba kwa mukeba wanjye. Isambu nasanze barayitwaye, nabaza abandimo umwenda bakambwira ngo nuvuga turagusubizayo,’ ngo ‘nonese aho uvuye ntuhazi?’ Mbonye guhangana ntabishoboye nafashe inzira nza i Kigali, ntangira urugendo rwo gucuruza agataro, ‘Panda-gali’ zinyirukaho.”
Ubuhamya bwa Ndereyimana busa cyane n’ubwa Ndikumana Daniel we wafunzwe umwaka umwe.
Mu kiganiro cyihariye yagiranye n’Izubarirashe.rw we yavuze ko avuka mu Ntara y’Amajyepfo, mu Karere ka Huye, mu Murenge wa Huye. Ndikumana yafunzwe azira icyaha cy’urugomo.
Agira ati “Mfunguwe nasanze ibyo nari narasize byose byarangiritse harimo n’inzu, ariko nanone nasanze umuryango, abaturanyi n’abo twari tuziranye bose batakingirira icyizere.”
Ndereyimana avuga ko benshi mu bo baganira abumvana amagambo yo kumuheza, no kumwereka ko nta cyizere bakimugirira, ko ari umunyabyaba. Uyu musore wo mu kigero cy’imyaka 25 na 30 avuga ko muri gereza yize ibijyanye no gusiga amarangi, ariko ko nta n’umwe umugirira icyizere ngo abe yamuha akazi.
Ndikumana Daniel yaje guhurira na Ndereyimana Valérie mu muryango utegamiye kuri Leta witwa Tumaini wiyemeje gusubiza mu buzima busanzwe abafunguwe bose, ukabafasha mu gukora imishinga y’iterambere.
Mu bushakashatsi wakoze, uyu muryango ugaragaza ko ibi bibazo bya Ndikumana na Ndereyimana bigirwa n’abafunguwe hafi ya bose mu gihugu; ko mu bushakashatsi bakoze basanze iyo umuntu afunzwe abenshi mu bo mu muryango we bahita bamukuraho amaboko.
Mu kiganiro n’Ikinyamakuru Izubarirashe.rw, Isidore Gahamanyi washinze uyu avuga ko basanze abafunzwe imiryango yabo ikunze kubatererana, kuko iba ifata abafunzwe nk’ibicibwa ‘n’abanyamakosa’.
Bamwe mu bantu bigeze gufungwa bagafungurwa bafashwa n’uyu muryango wa Tumaini
Abandi babagurira Mituwelle de Sante
Agira ati “Abafunzwe iyo bagarutse muri sosiyete bakenera mu by’ukuri kwakirwa kandi sosiyete y’Abanyarwanda namwe murayizi iyo ucitse akaboko bakakwita kaboko, iyo ijisho ripfuye bakwita kajisho, bakakwita kaguru, bakakwita nyangufi, bakakwita gasongo […] ngo bakwereke inenge.”
Yungamo ati “Abanyarwanda mu mibereho yacu no mu myumvire yacu iteka dukunze kureba ikibazo ufite bakakikwitirira aho kugira ngo bakwereke ko ubuzima bwakomeza, ni cyo gituma umuntu ufunguwe yari akwiriye kubona umuntu umwakira kuko mu dusa n’abakandamiza umuntu dushingiye k’uko tumubona, kandi iteka bakavuga ibigoramye ibyiza ntibabyiraho.”
Gahamanyi avuga ko muri ubu bubushakashatsi bakoze basanze 15% by’abafunzwe ari bo bonyine bakomeza gusurwa kugeza bafunguwe.
Isidore Gahamanyi yakoze mu rwego rushinzwe amagereza mu Rwanda, mu myaka 10.
Mu gushinga uyu muryango Gahamanyi avuga ko yasanze buri mwaka abantu bari hagati ya 800 na 1.000 bafungurwa bityo asanga ari umubare munini ukeneye abajyanama bo kubafasha kongera kwiyakira mu muryango mugari.
Kuri ubu Tumaini imaze gufasha abantu bafunguwe bangana na 1,485 bo mu turere twa Kicukiro, Kayonza, Rwamagana na Huye.


c: text/html

text:
Igice cya mbere:
Igice cya kabiri:
Mushobora gukanda hasi hano mugasoma ibikubiye muri iki kiganiro cyose.
Ikiganiro – Igihugu cyacu Urwanda kiramutse kiyobowe n’amoko ya politiki nticyagendera ku mategeko
Impinduka ikorwa n’ibitekerezo bishya !
- Mushaka kumenya ibitekerezo bishya ku bwiyunge nyakuri, mukande hano (murebe inyandiko ziri mu cyika cya mbere). Murabigezwaho na MUSOMESHA Aloys, umuyobozi n’umuhuza w’uyu mushinga. Musome kandi namwe musomeshe n’abandi!
- Kureba vidéos no kwumva umuziki ku bwiyunge nyakuri, mukande hano.
- Kwumva ibiganiro birebana n’ubwiyunge nyakuri, mukande hano.

robotstxt: allowed

filter: keep


text:
Abaturage 50 bacururizaga muri za kiosiki mu mujyi wa Gisenyi bavuga ko ubuzima bwatangiye kubasharirira nyuma yo kwirukanwa ngo bashake ahandi bacururiza.
Bamwe ngo bari barafashe inguzanyo za banki bakagenda bishyura buhoro buhoro none ngo byatangiye kubananira ndetse ngo n’indi mibereho isanzwe ntiboroheye.
Aba bacuruzi bavuga ko Akarere ka Rubavu katababaniye kuko kabirukanye mu mujyi hutihuti batabanje guteguzwa ngo bashake aho bimukira bitonze.
Muhirwa Elisaphan, wari umaze imyaka 23 acururiza muri Kiosiki yagize ati “ Birababaje kuba nari maze imyaka irenga 20 nicururiza muri ubu buryo bakanyirukana mu gihe kitageze no ku kwezi, ubu abana banjye bize kubera ka butike, nafashe inguzanyo muri banki nishyuraga ari uko nacuruje none ubu ndabona bagiye guteza utwanjye, ibi si ibintu bari kuzana ngo bitwiture hejuru nk’inkuba bagombaga kubanza kuduteguza kuko ibi ni ugukina n’ubuzima bw’abantu”
Akomeza agira ati “Sinzi umuntu ujya gufata icyemezo nk’iki ibyo aba yatekereje, nta nama batugishije batubwiye ibyemezo bafashe, baratwirukana nta kindi bitayeho, bamwe batangiye no kuburarara kuko nta ho bafite berekeza.”
Abacururizaga muri za kiosiki birukanwe mu mujyi wa Gisenyi mu mpera z’Ugushyingo 2017.
Nyiranizeyimana Ellen we yagize ati “ Ntabwo byoroshye kudufungira akazi ariko kari kadutunze, nari mfite butike ariko na n’ubu hari ibicuruzwa byatangiye kwangirika kuko batwirukanye ntarabigurisha byose. Ubu sindabona ikintu nkora, twaryaga 2 ku munsi ariko ubu twatangiye no kubwirirwa kuko guhita mbona akandi kazi ngafatisha ntibirikunyorohera, ubuzima burashariye cyane.”
Aba bacuruzi bavuga ko icyababaje ari ukwirukanwa badafite ahandi berekwa n’Akarere kuko n’isoko bakagombye kwimukiramo ryadindiye.
Ubuyobozi bw’Akarere ka Rubavu buvuga ko bwafunze izi kiosiki kugira ngo uyu mujyi urusheho gusa neza (nk’umujyi wunganira Kigali), ngo bahereye kuri kiosiki zegereye imihanda mishya iri kubakwa muri uyu mujyi ariko ngo nyuma n’izindi zizakurikiraho.
Habyarimana Gilbert uyobora Akarere ka Rubavu, avuga ko aba bacuruzi batakagombye gutakamba kuko batezaga akajagari, kandi ngo hari andi masoko menshi mu Karere ka Rubavu atagira abayakoreramo, ngo ni yo aba bacuruzi bakagombye kwerekezamo.
Yagize Ati “ Bari bateje akajagari mu mujyi, ntabwo bakagombye kureba ririya soko ritaruzura ryonyine kuko hari andi masoko menshi atagira abayokoreramo, hari inyubako nyinshi zuzuye bakagombye gukoreramo bakava muri turi dukiosiki”.
N’ubwo avuga ibi ariko, aba birukanwe bo ntibabikozwa kuko ngo ayo masoko babwirwa kwimukiramo ari mu byaro kandi bo basanzwe bakorera mu mujyi.
Nzabanita Ismael yagize ati “ Ibyo kutubwira ngo twimukire mu masoko yabuze abayokoreramo nta cyo byatumarira, none se ko isoko rimwe riri za Cyanzarwe, waba utuye hano mu mujyi ukajya gucururiza Cyanzarwe cyangwa za Busasamana? None se ko wumva ayo masoko atarema abahatuye bo wagize ngo ntibazi gucuruza? Kuki se ubundi batubwira kwimukira mu masoko yabuze abayakoreramo?”
Ikibazo cy’isoko rya kijyambere kizakemuka ryari?
Isoko ryari ritangiye kubakwa ryaradindiye kubera imanza hagati ya rwiyemezamirimo n’Akarere
Umuyobozi w’Akarere ka Rubavu Habyarimana Gilbert avuga ko iki kibazo kiri hafi gukemuka (n’ubwo atavuga igihe nyacyo kizakemukira) kuko ngo batsinze rwiyemezamirimo, igitegerejwe ni uko Akarere kasubirana iri soko rikava mu mutungo bwite wa Leta.
Ati “ Ibibazo byabayemo ni iby’imanza, ubu Akarere karatsinze, dutegereje ko twarisubirana rikongera gutangwa rikubakwa”.
Abacuruzi baba aba birukanwe, baba abakorera mu isoko rishaje rya gisenyi binubira kutabona isoko rijyanye n’igihe, aho batiyumvisha uburyo umujyi baturanye wa Musanze ufite isoko ryatangaje benshi mu gihe bakinyagirirwa mu gasoko gashaje kandi batanga imisoro.


text:
Umukozi agomba gushyirwa mu mwanya yatsindiye nyuma yo gusuzuma imyitwarire ye
Umunyamabanga nshingwabikorwa wa komisiyo ishinzwe abakozi ba leta aratangaza ko hagomba kubanza gusuzumwa imyitwarire y’umukozi mbere y’uko ashyirwa mu kazi mu rwego rwo guca amaranga mutima. Tariki More...
Utanyuzwe n’itangwa ry’akazi agomba kubimenyesha Komisiyo ishinzwe abakozi ba leta
Umunyamabanga nshingwabikorwa wa komisiyo ishinzwe abakozi ba leta arashishikariza abantu batandukanye kujya bageza kuri iyo komisiyo ibibazo bahuye nabyo mu itangwa ry’akazi kugira ngo bisuzumwe neza. Angelina More...
Gahunda ya VUP ikomeje gufasha benshi kwikura mu bukene
Gahunda ya VUP igenda ifasha abaturage kwikura mu bukene bukabije Gahunda ya VUP ni gahunda yashyizweho muri imwe mu mirenge ifite abaturage bakennye kurusha abandi hirya no hino mu Rwanda , bagahabwa imirimo bakora More...
Abaturage bo mu Ntara y’I Burengerazuba bashimwe ariko banasabwa kurushaho kwitabira umurimo badategereje ak’I muhana
Minisitiri yashishikarije abaturage kurushaho kwitabira umurimo Nyuma yo kwifatanya n’abaturage b’umurenge wa Jomba mu kagari ka Gasura n’aka Nyamitanzi ho mu Karere ka Nyabihu ndetse More...
Nyamasheke: Umunsi w’umurimo wabaye uwo gutanga ibitekerezo ku bakozi b’akarere
Ku munsi w’umurimo wabaye tariki ya 01/05/2012, abakozi b’akarere ka Nyamasheke batanze ibitekerezo ku mikorere yatuma akarere karushaho gutera imbere ndetse no gutanga serivisi nziza, ibi bitekerezo More...
Nyamasheke: Utubari turasabwa kubahiriza amasaha twemerewe gukora
Inama njyanama y’akarere ka Nyamasheke yateranye taliki ya 30/03/2012 yagarutse ku kibazo cy’utubari dufungura mu masaha y’akazi, ibi bikaba ari bimwe mu bibangamira umutekano ndetse bigatuma More...
Burera: Nta kabari kagomba gufungurwa mu masaha y’akazi
Umuyobozi w’akarere ka Burera arasaba abaturage bose bo muri ako karere kureka kujya mu tubari mu gihe cy’akazi mu rwego rwo guca ubusinzi bitabira umurimo. Sembagare Samuel asaba abayobozi batandukanye More...
Gisagara: Abanyamabanga nshingwabikorwa b’utugari bahuguwe ku ikoreshwa rya interineti
Mu rwego rwo koroshya itumanaho mu kazi, kohererazanya ubutumwa bujyanye n’akazi abakozi b’akarere ka Gisagara bakoresha internet, hifujweko no muzindi nzego byagenda bityo niko gushyiraho amahugurwa More...
Gakenke : Urubyiruko rurangije i Wawa rufata Leta nk’umubyeyi wa mbere
Mu kiganiro twagiranye n’abasore bahoze mu muhanda ari inzererezi bakomoka mu Karere ka Gakenke kuri uyu wa kane tariki ya 26/01/2012 bavuye kwiga imyuga i Wawa bavuga ko Leta ari umubyeyi wabo wa mbere More...
Abakozi b’Akarere ka Nyagatare bari mu mwiherero ku kunoza serivisi
Abakozi b’Akarere ka Nyagatare kuva ku rwego rw’akagari kugeza ku rwego rw’akarere, kuva tariki 08/12/2011, bari mu mwiherero w’umunsi umwe ugamije kubafasha kumenyana, gusuzuma imikorere More...


text:
Abafite amazu akorerwamo ubucuruzi bo mu karere ka ngoma barakangurirwa kugirira isuku amazu yabo ,basabwa gusiga amarangi asa, gusasa amatafari cg amabuye yitwa pavé imbere y’ umuryango kugeza ku muhanda ikindi bagashyira n’ amatara afite urumuri ruhagije ku mazu yabo ; ku batuye mu mijyi ,naho abakorera mu cyaro bagatera pasiparumu mu rwego rwo kurwanya icyondo cg ivumbi; iyi ni imwe mu myanzuro yafatiwe mu nama njyanama y; akarere ka ngoma yateranye kuri uyu wa kabiri.
Hanafashwe umwanzuro w’ uko abafite amacumbi na za Restaurent kugira isuku ihagije, abatujuje ibisabwa bakaba bafunze kugeza igihe bazabibonera ; ibyo ni ibikoresho byifashishwa haba muri restaurent cg amacumbi.
uretse ibyo kandi abaturage bo mu karere ka ngoma barasabwa kwitabira ubwisungane mu kwivuza , kurwanya nyakatsi , kwitabira umurenge Sacco, ku buryo uyu mwaka wa 2010 urangira izi gahunda zashyizwe mu bikorwa.
Geneviève MUTETERI


text:
Umupasiteri wo muri Afurika y’Epfo akomeje gutungura abatari bake kubera amahame y’idini rye harimo no kubatiza abayoboke b’iri dini hifashishijwe inzoga.
Bitewe n’uyu mubatizo udasanzwe, itorero rye rimaze kugira abayoboke barenga 500 mu gihe cy’amezi abiri gusa byuvikana ko abantu bajyayo bakurikiye inzoga zihaba n’uyu mubatizo we udasanzwe.
Inzo zikaze ziba ziteretse imbere ya Bishop
Bishop Makiti ahamya ko ibi akora bijyanye n’ijambo ry’Imana kuko na Yesu yabikoze ubwo yahinduraga amazi divayi.
Yagize ati : “Muri iri torero tubanza gusengera inzoga mbere yo kuziha abayoboke bacu nk’uko Yesu yabikoze.”
Babanza gusengera inzoga mbere yo kuzikoresha
Makiti yakomeje avuga ko impamvu akoresha cyane inzoga mu bikorwa by’itorero rye yise Gabola Church ari uko abantu banyoye inzoga baba bishimye kandi ari abanyamahoro.
Ati : “Abantu banywa inzoga baba bishimye kandi ni abanyamahoro. Ibi bisobanuye ko baba bari mu gicucu cy’Isumbabyose.”
Baterana bisomera kunzoga
Bishop Makiti utavugwaho rumwe n’abakurikirana ibibera mu rusengero rwe, avuga ko kuba aha inzoga abayoboke be ndetse akazibabatirisha byagabanyije ibyaha bityo akaba ari umusaruro mwiza idini rye ririmo kugeraho.
Akarusho ngo ni uko umuntu wese abatizwa hifashishijwe inzoga asanzwe akunda.
Yanditswe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Is irashaje


text:
Polisi y’u Rwanda itangaza ko yabaye ifunze gahunda zose zo kwiyandikisha gukorera ibizamini by’impushya zo gutwara ibinyabiziga, ikazongera kuzifungura mu mpera z’Ukuboza 2016.
Polisi isobanura ko yahinduye uburyo bwo kwiyandikisha, aho abifuza gukorera impushya bazajya biyandikisha rimwe mu mezi atatu gusa, aho kuba buri kwezi nk’uko byari bisanzwe.
Ibi Polisi yabisobanuye mu kiganiro yagiranye n’itangazamakuru, kuri uyu wa Gatanu tariki 28 Ukwakira 2016, aho yasobanuye ko uburyo bwari busanzwe bwatumaga abantu bajya ku rubuga rw’Irembo ari benshi bigatuma runanirwa kubakirira icya rimwe, rugahagaraga.
Muri aya mezi kwiyandikisha byabaye bifunzwemo ibizamini byo ntibizahagarara; hakazakora abiyandikishije muri Nzeli bazakora mu mezi atatu ari yo Ukwakira, Nzeri n’Ukuboza.
CP George Rumanzi, umuyobozi w’ishami rishizwe umutekano mu muhanda, yabisobanuye agira ati,
“Tumaze gutangira kwakira abantu biyandikisha kuri interineti, bijyanye n’amabwiriza ya Leta yo gutanga serivisi biciye mu ikoranuhanga, hari ibibazo byabanje kuvukamo mu kwezi kwa gatandatu n’ukwa karindwi aho abantu batangiye kwiyandikisha bikanga. Abantu bazaga ari benshi cyane, barenga ibihumbi 50, umunsi wo gukora ikizamini ho ukagira ngo ni nk’imyigaragambyo yabaye; hakaza abantu nk’ibihumbi n’ibihumbi kandi bikagenda bityo buri kwezi, buri kwezi. Kugira ngo rero ako kajagari gacike twagerageje kureba imibare y’abantu baba bakeneye gukora ibizamini buri kwezi, dusanga abantu benshi biyandikisha bari hagati y’ibihumbi 10 na 12. Ubu ku Irembo turafungura tukandika abantu batari hasi y’ibihumbi 42 bo tuzakoresha mu mezi atatu.”
Uyu muyobozi avuga ko iyo uburyo bwo kwiyandikisha bufunguwe, uwiyandikishije wese ahabwa kode azakoreraho igaragaza n’ukwezi aba azakoreramo ikizamini.
Agira ati “Nk’ubu tumaze iminsi dukoresha abantu bo twanditse mu kwezi kwa cyenda, turabakoresha muri uku kwezi kwa cumi, bariyizi abazakora n’aho bazakorera, abazakora mu kwezi gutaha kwa 11 na bo bariyizi, ndetse n’abazakora mu kwezi kwa 12.”
CP Rumanzi asobanura ko mu Kuboza hazandikwa abazakora ibizamini mu kwezi kwa Mutarama, Gashyantare na Werurwe.
Ibi byagabanyije gupfa kw’urubuga rw’Irembo byajyaga bibaho, ndetse binakuraho imbogamizi z’abantu bajyaga bavuga ngo bashatse kwiyandikisha biranga, nk’uko CP Rumanzi abivuga.
Uwagira impamvu z’umwihariko?
CP George Rumanzi asobanura ko hari abantu bagiye bagaragaza ko bakeneye gukora ibizamini mu buryo bwihuse, ku buryo batategereza amezi atatu.
Bamwe muri bo ni abifuza kujya kwiga mu mahanga, abanyeshuri bari ku mashuri kandi ibigo bigamo bigiye gufunga, abadiplomate n’abandi.
Kuri aba, CP George Rumanzi asobanura ko Polisi izajya ivugana n’abakozi b’Irembo kugira ngo bo bafungurirwe biyandikishe nk’icyiciro cyihariye, hanyuma bafashwe gukora ibizamini batarinze gutegereza iki gihe giteganyijwe.
Yagize ati “Tuzajya tureba ibyo byiciro byihariye nk’abanyeshuri, abantu badatuye hano bashaka kujya gukorera ahandi, abarwaye bagacikanwa, tuvugane n’Irembo. Nabo tuzajya tubasaba ngo baze tubakoreshe”
Gusa ibi nabyo bizajya bikoranwa ubushishozi, habanje gusuzumwa neza ko impamvu batanga ari zo.
CP Rumanzi yagize ati “Ibyo bizaba umwihariko. Ntabwo ari buri muntu uzajya uza yanze kujya kwiyandikisha bisanzwe, akaza ngo arashaka gukora igihe cyihariye. Ibyo bintu byo guca ku ruhande nibyo bikurura za ruswa. Abo bantu dushobora kubashyiriraho ubwo buryo bw’umwihariko ariko twirinda ko abantu bose bashaka ko bajya bahora bajya mu byiciro by’umwihariko.”
Kuri ubu Leta y’u Rwanda umuntu wese wifuza gukorera uruhushya rwo gutwara ikinyabiziga asabwa guca gusa ku rubuga rw’Irembo rwa www.irembo.gov.rw, cyangwa se akifashisha telefone igendanwa akanda *909# agakurikiza ibisabwa.
Kwiyandikisha kuri telefone nta n’amafaranga n’amwe bitwara, bikorwa ku buntu.


text:
Abantu benshi bashyingiranwa kuko bumva igihe kigeze bitewe n’imyaka bafite, ariko imyaka ntabwo ari ikibazo, icy’ibanze ni ukuba ibintu by’ibanze biba bikenewe kugira ngo ushake umufasha.
Ibi ni bimwe mu bintu impuguke zigaragaza umugabo agomba kuba ufite mbere y’uko yifuza gushaka:
1. Akazi
Umugabo ushaka umugore agomba kuba afite ikintu akora kuko gushinga urugo bikenera amafaranga atari make. Igihe umugabo adashoboye kuzuza inshingano zirimo guhahira urugo umuryango ubamo umwiryane.
2. Igitekerezo cy’uwo yifuza kuba
Mbere y’uko umugabo ashaka, agomba kuba afite igitekerezo cy’uwo yifuza kuba .Ntabwo ushobora guhitamo umugore ushyingiranwa nawe utazi icyo umushahaho.
3. Gusobanukirwa n’icyo ushaka
Ikindi kintu umugabo agomba kumenya mbere yo gusha ni ugusobanukirwa n’ikintu ashaka mu rugo. Uko ushaka uko urugo rwawe rugomba kumera n’uko umubano wawe uzaba umeze. Mu by’ukuri ntabwo wubaka inzu utabanje gusobanukirwa n’ikintu uyikeneyemo. Nk’uko umwubatsi ategura igishushanyombonera ni nako n’uwitegura kurushinga abigenza.
4. Gukura
Ubukwe ni ubw’abantu bafite ibitekerezo. Igihe rero utarakura mu mutwe ntabwo uba uragera igihe cyo kuba wakemura ibibazo nk’umuntu mukuru. Muri icyo gihe ntabwo gushaka aba ari ibintu byawe.
5. Icyerekezo
Kugira icyerekezo ni ikindi kintu ugomba kumenya mbere yo gushaka. Ugomba kugira icyerekezo cy’uwo ushaka kuba kandi ukagira intego y’uko wifuza ubukwe bwawe buzamera. Kumenya aho werekeza nk’umugabo, nta cyerekezo ntaho uba werekeza.
6. Ubumenyi bw’umugore n’uko uzamufata
Iyo utazi kubana n’abagore nibura menya uko wabana n’umugore wawe kandi niba utazi uburyo bwo kubana na we iga mbere y’uko wabana na we mbere y’uko usaba uwo wifuza ko mwashyingiranwa.
Uwineza Vanessa@Rwandapaparazzi.rw
15,693 total views, 0 views today


text:
Kutamenya gusoma no kwandika, imbogamizi ku bagororerwa Iwawa
Ubuyobozi bw’Ikigo kigisha imyuga kikanagorora urubyiruko rwangiritse cya Iwawa buratangaza ko kuba bamwe mu bajyayo baba batazi gusoma no kwandika bidindiza amasomo bahabwa.
Umuhuzabikorwa w’icyo Kigo, Niyongabo Nicolas, yabitangaje ku wa 26 Kanama 2016 ubwo bahaga impamyabumenyi zo gusoma no kwandika babarirwa muri 623 mu bihumbi 3 na 949 bagororerwaga Iwawa.
Agira ati “Umunyeshuri utazi gusoma no kwandika ntiyashobora kumenya amasomo y’imyuga atangirwa hano kuko bisaba gusoma no kwandika. Kuba hari abaza batabizi bidindiza amasomo dutanga.”
Yashimiye itorero rya ADEPR ryigishije abo batari bazi gusoma, kubara no kwandika ndetse rikanabafasha guhinduka binyuze mu masomo y’iyobokamana.
ADEPR ifitanye amasezerano na Minisiteri y’Urubyiruko n’Ikoranabuhanga (MYICT) mu kwigisha urubyiruko rutazi gusoma, kubara no kwandika.
Sebagabo Leonard, Umunyamabanga wa ADEPR, ahamagarira ababyeyi gushyira mu ishuri abana bakiri bato kuko mu Rwanda kwiga ari ubuntu aho kwiga ari bakuru.
Agira ati “Mu mbogamizi tugira mu kwigisha abantu batazi gusoma, kubara no kwandika ni uko abantu bakuru batinya kujya kwiga, nyamara turacyabona imibare y’urubyiruko rutazi gusoma no kwandika kandi kwiga mu Rwanda ari ubuntu.”


text:
Ubuyobozi bw’Itorero rya Pantekote mu Rwanda ADEPR bwambuye inshingano z’Ubupasiteri abahoze bayobora iri torero barimo Bishop Sibomana Jean wahoze ari Umuvugizi w’iri torero , uwari umwungiriza we Bishop Tom Rwagasana , uwari Umunyamabanga wa ADEPR Rev. Sebagabo Leonard , Pasiteri Niyitanga Salton na Sindayigaya Theophile wayoboye ibikorwa byo kubaka Dove Hotel.
Nubwo hari abambuwe inshingano z’Ubupasiteri muri ADEPR bakiri muri gereza , Bishop Sibomana Jean na Tom Rwagasana bazambuwe bari hanze ya gereza , dore ko baheruka gufungurwa n’Urukiko Rukuru by’agateganyo.
Itangazo ryashyizweho umukono n’Umuvugizi w’Itorero rya Pantekote mu Rwanda ADEPR Rev. Karuranga Ephraim, rivuga ko aba bahoze ari abayobozi bakuru ba ADEPR bambuwe inshingano za gishumba hashingiwe ku mwanzuro w’Inama ya Biro Nyobozi ya ADEPR yateranye kuwa 5 Ukwakira 2017.
Abambuwe inshingano za Gipasitori muri ADEPR kuri uyu wa 6 Ukwakira 2017 ni aba bakurikira :” 1. Sibomana Jean , Rwagasana Thomas , Sebagabo Leonard , Niyitanga Salton , Sindayigaya Theophile , Gasana Valens .
Iri tangazo rivuga kandi ko abahagaritswe bagaragaweho n’ imyitwarire mibi n’ibyaha by’imicungire mibi y’umutungo , no kutaba inyangamugayo.
Riti :” Nyuma yo kugaragarwaho imyitwarire mibi n’ibyaha by’imicungire mibi y’umutungo, abahoze ari abayobozi bakuru b’Itorero ADEPR bamaze kwamburwa inshingano bari bafite mu Itorero ADEPR. Nk’uko bigaragazwa mu rwandiko buri umwe yandikiwe, hashingiwe ku myitwarire mibi yagaragaye kuri aba bakurikira mu micungire mibi y’Itorero no kutaba inyangamugayo muri byo nk’uko bigaragazwa na raporo y’igenzura ku mikoreshereze y’umutungo w’Itorero ryacu rya ADEPR ( External Forensic Audit Report ).
ABAHAWE AMABARUWA NI ABA BAKURIKIRA :


text:
Ibitaramo yakorerega ku mugabane w’Iburayi , Patient Bizimana yabisoreje i Birmingham Street 54, 1080 Molenbeek i Bruxelles mu gihugu cy’Ububiligi ku wa gatandatu w’iki cyumweru tariki 11 Ugushyingo 2017 .
N’igitaramo kitabiriwe n’Abanyarwanda benshi batuye muri icyo gihugu ndetse n’uruvange rw’abandi banyafurika nabo baje baherekejwe n’abera bakunda indirimbo zihimbaza Imana.
Amakuru Ikinyamakuru Ibyishimo.com cyahawe n’umwe mu bari muri icyo gitaramo , yatubwiye ko umuhanzi w’Umurundi [ Dudu T Niyukuri ] wari watumiwe na Patient Bizimana muri iki gitaramo gisoza ibyo yakoreraga i Burayi atabashije kukitabira.
Ibi byaje no kwemezwa na Patient Bizimana ubwo yaganiraga n’umunyamakuru wa Ibyishimo.com , amubwira ko icyateye Dudu T Niyukuri kutaza mu gitaramo cye ari ibyangombwa bitabashije kubonaka.
Ati :” Ndashimira Imana cyane ko yabanye natwe , iki nicyo gitaramo cya nyuma nkoreye i Burayi mbere y’uko ngaruka mu Rwanda. Ndashimira Imana ku bw’ibihe byiza byo kuramya no guhimbaza twahagiriye. Imana idushoboza kandi ikerekanira imirimo myiza muri twe ndayishimira mbikuye ku mutima.”
Yakomeje ati :” Dudu T Niyukuri nari namutumiye ngo aze dukorane umurimo w’Imana ariko ntago byamukundiye ko aza hano bitewe n’uko atabashije kubona ibyangombwa. Ndashimira abantu bose bitabiriye ibitaramo nakoreraga i Burayi , kandi nshimira byimazeyo abantu bose badusengeye ngo umurimo w’ivugabutumwa twakoreraga aha ugende neza.”
Patient Bizimana yavuye mu Rwanda ku itariki ya 5 Ukwakira 2017 ahagana 10:00 za mu gitondo agiye mu Bubiligi , anahakorera igitaramo cyabimburiye ibindi yakoreye mu bihugu cy’Uburayi nka Sweden na Finland.


text:
Ku Cyumweru tariki ya 31 Ukuboza 2017, muri Santrali ya KANYOVE, yaragijwe Umuryango Mutagatifu, habaye ibirori byo gusoza Yubile y’imyaka 50 iyo santrali imaze ishinzwe. Ibyo birori byabimburi we n’igitambo cya misa yayobowe na Nyiricyubahiro Musenyeri Visenti HAROLIMANA,Umushumba wa Diyosezi ya RUHENGERI akikijwe n’abasaserdoti bakorera ubutumwa muri Paruwasi BUSOGO. Iyi Yubile yafunguwe kumugaragaro ku wa 4 Werurwe 2017 na Padiri Visenti TWIZEYIMANA, Padiri Mukuru wa Paruwasi Busogo. Kuva ubwo abakristu b’iyi santrali batangira uruhendo rwa Yubile bafite intego igira iti: «Nimukomere ku butore bwanyu» (2Pet 1,3-11). Bafashe umwanya wo guhimbaza iyiYubile mu masikilisali, mu makomisiyo ndetse n’imiryango y’AgisiyoGatolika yose igize iyi santrali.
Mu nyigisho ye, umushumba wa Diysezi RUHENGERI yagejeje ku bakristu ubutumwa bukubiye mu ibaruwa y’Abepiskopi Gatolika bo mu Rwanda ifite insanganyamatsiko igira iti: «Twite ku muryango duteguraneza abagiye gushing urugo». Yahamagariye ababyeyi kwita kuburere bw’abana ba bo, kuva bakiri bato, no kubaherekeza mu bukristu bwabo kugeza babaye bakuru bihagije. Yagarutse kuri bimwe mu byo abantu bagira urwitwazo bakishora mu ngeso mbi yo kwishyingira : inkwano zisigaye zifatwa nk’ikiguzi bikabera bamwe inzitizi zokubaka urugo ruhamye ndetse n’abategura ubukwe burenze ubushobozi bwabo. Umwepiskopi yibukije ababyeyi ko abana babo Atari amatungo, bityo ko inkwano ari ikimenyetso Atari ikiguzi. Ati: Niba rero mwemera ko ari ikimenyetso cyangwa urwibutso mugomba kumenya ko ikimenyetso kitagirwa ikimenyetso n’ingano yacyo. Cyaba kinini cyangwa gito ni ikimenyetso. Mu rwego rwogutegura neza abifuza gushyingirwa, Abepiskopi Gatolika bo mu Rwanda bemeje ko abasore n’inkumi bagomba gutegurwa igihe gihagije, nibura amezi atandatu, kugira ngo babe bazi neza inshingano n’uburenganzira bwabo. Yasabye kandi abakundana bitegura kuzarushinga kwirinda kurya ubukwe bubisi, kuko ibyo byitwa ubusambanyi ari byo bigira ingaruka mbi ku mubano wa bo.
Nyuma ya misa habaye ibirori byasusurukijwe n’amatorero ya Santrali KANYOVE. Mu ijambo rye, umuyoboziwa Santrali Kanyove NDAGIJIMANA Gaspard, yashimiye Umwepiskopi kuba yaje kwifatanya na bo muri Yubile ya santrali yabo, anamushimira ko abapadiri yaboherereje bakorera ubutumwa muri paruwasi ya Busogo ari bo bakesha byinshi byiza bamaze kugeraho. Yagaragaje intambwe bamaze gutera biyubakira Kiliziya, aho yatangaje ko kugeza ubu ubwo bahimbaza yubile abakristu benshi bamazegutanga ituro rya Kiliziya ry’umwaka wa 2017, ndetse n’uwa 2018 abasaga 70% ubu bakaba baramaze kuritanga.Yanagaragaje kandi ko bagerageza guhabwa amasakaramentu kenshi kandi neza.Yasoje iri jambo agaragaza bimwe mu bibangamiye iterambere ryabo nk’umuhanda ugera kuri santrali udakoze, ibyumba by’amashuri ya Kanyove bishaje no kuba nta mashanyarazi agera aho santrali yubatse.
Mu ijambo ry’Umuyobozi w’Akarere ka Nyabihu iyi Santrali ibari zwamo, Nyakubahwa UWANZWENUWE Théoneste, wari uhagarariye Leta muri iyi Yubile, yashimye gahunda nziza za Kiliziya, zishishikariza abakristu ari na bo baturage b’Igihugu kuba beza kuri roho no ku mubiri. Ati : “Nibyo koko twese dukwiye gufatanya maze roho nzima igatura mu mubiri muzima. Bityo mucyerekezo cy’iterambere ry’igihugu cyacu ntihagire n’umwe usigara inyuma.” Umuyobozi w’Akarere yasoje ijambo rye asubiza ibibazo byabajijwe n’Umuyobozi wa Santrali, amubwira ko inzego zibishinzwe ziragerageza kubikemura, yongeraho ati: “Muzatugaye gutinda ntimuzatugaye guhera.”
Musenyeri Visenti HAROLIMANA, Umushumba wa Diyosezi RUHENGERI, wari umushyitsi mukuru muri ibibirori, mu ijambo rye, yashimye abakristu ba santrali ya Kanyove kuko bamaze kumva inshingano zabo. Yabasabye kudacika intege bagakomeza gushora imizi muri Kristu nk’uko icyerekezo cya Diyosezi mu myaka 20 iri imbere kibidushishikariza. Yabwiye abakristu b’iyi santrali ko mu cyerekezo cy’imyaka itanu icymirijwe imbere ari ukwegera abakristu bityo akaba ashimira Imana kuba uyu mwaka urangiye abashije gusura abakristu muri paruwasi zose kandi akaba yarasanze bahagaze neza. Yavuzeko afite n’icyifuzo cyo kugera muri santrali 67 za Diyosezi ya Ruhengeri kandi izitari nke akaba yarazigezemo. Ni ibyishimo kuri we rero kugera I Kanyove ku munsi wa Yubile. Yakomeje agira ati : « Nubwo santrali yanyu ari nto, muri bake beza, mukomereze aho, iyaba byashoboka nabwira amaparuwasi amwe namwe akaza kubigiraho.Yabakanguriye kwita kubana n’urubyiruko, kuko aribo bazashyigikira ibyiza bagezeho n’imigambi myiza bafite. Yabashimiye kandi uko bateguye liturujiya, anabasaba kurushaho kuyinoza bazirikana ko misa Atari igitaramo (concert) ari nayo mpamvu mu misa buri wese aba agomba kwitonda, gutega amatwi, kuririmba kwikiriza intero y’umusaseridoti, …
Umunsi mukuru wasojwe n’ubusabane n’umugisha. Twabibutsa ko Santrali ya Kanyove ari imwe mu masantrali 7 agize paruwasi ya BUSOGO. Yahoze ari imwe mu nama zari zigize paruwasi ya Rambura, nuko aho iyari paruwasi ya MURAMA yimuriwe igashyirwa i Busogo ikitwa paruwasi ya Busogo, inama ya KANYOVE iba imwe mu masantrali agize paruwasi ya BUSOGO, hari mu mwaka w’1964. Kuri ubu iyi santrali yibarutse indi yitwa KAZUBA (muri 2004), nuko isigara igizwe n’amasikirisale 4, imiryangoremezo 15 n’ingo 264 zibarirwamo abakristu 1484. Iyisantrali yaragijwe«UmuryangoMutagatifu».
Fratri Pie NTEZIYAREMYE


text:
Isi yuzuyemo ibintu byinshi biteye ubwoba nubwo abizera Imana bakomeza kwiringira Imana n’imbaraga zayo kuko ariyo buhungiro bw’abayiringira. Rimwe na rimwe abantu bibaza impamvu ibyago n’amakuba bibabaho kandi Imana ihari ikabireka bikabageraho. Umuntu ashobora gutekereza ko Imana yamuretse ariko si ko biba bimeze kuko Imana itajya itererana abantu bayo.
Ibyababaza umuntu ni byinshi nubwo, ushobora kuba wahura n’uburwayi bukomeye bukakubabaza cyane, kwirukanwa ku kazi, kuvugwa nabi, gupfusha, ubukene n’ibindi, igihe uri mu bihe nk’ibi wumva bitakagombye kukubaho bishobora kugutera kumva ushinja Imana mu mutima wawe ko yakuretse ndetse ikanakwibagirwa kuko uba wumva bitumvikana ukuntu Imana yareka ibintu bibi nk’ibyo bikaba kandi ifite ubushobozi bwo kubihagarika ntibibeho.
Dufashe urugero, umubyeyi ashobora kubabazwa nuko yapfushije umwana we, bigatuma yibaza impamvu Imana yemeye ko uwo mwana apfa ariko ku mana urupfu rw’uwo mwana nta gihombo Imana ibibonamo kuko niyo iba yaramuhaye ubuzima kandi iba ifite ubushobozi bwo kongera kumuremera ubuzima bushya, birumvikana ko budashobora kuburira kufite ubushobozi bwo kuburema nanone.
Ahubwo ushobora kwibaza agahinda kubabuze uwabo, akenshi usanga mu gihe cy’agahinda kacu, Imana itabura kugaragaza imbaraga zayo, nicyo gihe cyiza ibasha kuduhumuriza, kutwitaho no kuduhaza urukundo rwayo imbere y’ikibazo cyabayeho. Imana ibasha guhagararana n’abashavura bitiriwe izina ryayo.
Ikindi hari igihe Imana iba ishaka kugira ngo abari baribagiwe ko ibintu bibi bibaho bongere kubyibuka bayigarukire, niba ari ugupfusha abandi bibuke ko ubu buzima bw’umubiri buzarangira igihe icyari cyo cyose maze babashe gutegura iherezo ryabo.
Ibyago n’amakuba ndetse n’ibigeragezo umuntu abinyuzwamo no kugira ngo bimwigishe kandi abashe gukomera ku Mana no guhamya imbaraga zayo kuko ntishobora kugutererana igihe wageze muri byo bihe bikomeye. Niba wari mu bihe bikugoye ntiwihebe kuko Imana itakuretse cyangwa ngo igutere umugongo ahubwo iragira ngo uzavanemo amashimwe akomeye.


text:
Zishobora gutekwa mu nyama z’umwijima w’ihene cyangwa uw’inka
Ibikoresho
Umwijima 1kg ( mu kg 1 havamo brochette 5-6)
Ikirungo cya brochette
Umunyu
Uduti two gushita.
Inyanya 3
Sauce tomate 1
Igitunguru 1 kiringaniye
Soy sauce ibiyiko 4 ushobora kuyisimbuza se amata ibiyiko 4
Uko bitegurwa
- Tegura ikirungo : fata amavuta namara gushyuha ushyiremo igitunguru, nigishya ushyiremo inyanya nizishya ushyiremo sauce tomate wongeremo na soy sauce cyangwa amata
- Kata umwijima neza
- Wushite
- Umwijima ntago bawumarina nk’izindi brochette kuko uba woroshye
- Shyiraho akunyu gake, ushyire ku muriro uringaniye
- Yotse iminota 15.
- Zenda gushya yisige ikirungo uba wakoze .


text:
Uretse Padiri Eulade Rudahunga ufite imyaka 95 irimo 64 y’Ubupadiri, kuri ubu abandi bose ni barumuna ba Padiri Ndekwe watangiriye urugendo rwo kwiha Imana mu Iseminari Nto ya Kabgayi, mu 1956 agahabwa Ubusaserdoti ari uwa 120 mu Banyarwanda bose babuhawe.
Ubwo Kiliziya Gatolika yizihizaga yubile y’imyaka 100 y’Ubusaserdoti, aba bombi bahawe inka na Bibiliya nk’ishimwe ry’imyaka bamaze ari abasaserdoti.
Umunyamakuru wa IGIHE yasuye Padiri Ndekwe umaze imyaka itandatu mu kiruhuko cy’izabukuru i Kabgayi. Nubwo amasaha menshi ayamara mu nzu, yanagera hanze bigasaba kumutwara mu igare, iyo muganira aba yishimye kandi afite indoto zo gusanga Imana akomeje gukorera ubutaretsa.
Padiri Ndekwe ushimishwa no kuba abanyarwanda baramenye Imana, akanababazwa no kuba barandavuje bakicana muri Jenoside, yanakomoje ku bindi birimo abapadiri bakomeje gusaba ko bemererwa gushaka abagore, agasanga ari ishyano no kumvira Shitani.
Ikiganiro kirambuye na Padiri Charles Ndekwe
IGIHE: Padiri Ndekwe ni muntu ki ?
Padiri: Nitwa Padiri Kalori Ndekwe iwacu ni muri Cyahinda mbere bavugaga mu Bashumba ubu habaye Nyaruguru. Kuva mu 1956 ndi umupadiri nabaye muri za Paruwasi nyinshi cyane cyane hano i Kabgayi, ari muri Paruwasi no mu Iseminari kugeza igihe nananiriwe.
Ndi i Kamonyi barambwiye ngo urakuze ngwino hano [Kabgayi] mpamaze imyaka itandatu. Naje nkigenda nkava hano nkajya mu Kiliziya gutanga Penetensiya hanyuma ntangira kujya ngwa mu nzira noneho ndabireka mpama mu nzu yanjye ariko nsohoka nkagendagenda buke, hanyuma kugenda birananira pe bampa iki kintu nicayemo [igare ry’abafite ubumuga], bakanshunga, niyo maguru yanjye.
Sinjya kure nza ku kazuba gusa saa cyenda nkaza gusubira mu nzu i saa kumi, nkazabyuka nkavugira Misa mu nzu, ngasengera mu nzu niho nirirwa, niho mba cyane. Nabaye umupadiri imyaka 61 kugeza ubu.
IGIHE: Umaze imyaka 61 mu Bupadiri, muri urwo rugendo rwose n’iki wishimira warubonyemo?
Padiri: Nishimira kuba umupadiri nyine, gukurikira usumba byose. Nubwo ndi akantu k’intege nke natoranyije neza nako sinjye watoranyije naratowe. Nkiri umwana nabaye intore y’ingenzi noneho mu gipadiri naragerageje sinavuga ngo ndi umutagatifu ariko naragerageje gukurikira icyo nemera ‘Yezu Kristu’.
IGIHE: Ni ikihe cyifuzo wumva ufite mu rugendo rwawe ugikomeje kuri iyi Si?
Padiri: Nkurikiye Imana irenze byose kandi ndabyemera ngasaba Nyagasani kurushaho kubyemera no kurushaho aho nicaye kugira umutima utekereza gutegura inzira izansangisha amahirwe y’ukuri n’uwo mugabo nkamubona, tugahoberana nkajya nteta kuri Bikira Mariya yoooo!!!! nkamubaza utuntu.
Biranshimisha kuzatura iteka ryose...naratangiye kandi sinzashira igihe nzapfa nzatangira iteka ryose. Niryo ntegura, nizeye y’uko nzaritsindira kuko Nyagasani adasubizayo umugana akamuganyira.
IGIHE: Kiliziya Gatolika yemera ko hari abayoboke bayo harimo n’abihayimana [abapadiri], batatiriye igihango bagiranye na Nyagasani, bijandika mu macakubiri ndetse bagira n’uruhare muri Jenoside. Ese Ubupadiri bwari bufite iyihe shusho mbere ya 1994?
Padiri: Ibyo kunyuranya, kutumvikana mbere ntibyabagaho, niba byaraje nyuma ni icyaduka, byaje nyuma sibyo Kiliziya yabigishaga, sibyo yigishaga abantu. Turavuga tuti ‘uwaba yarabikoze, yarabigiyemo ni ishyano rya Gashyantare’.
Ariko nk’abari mu buroko niba barabigize koko Nyagasani azabagirire imbabazi azababwire ngo nanyuzwe na burya igihe muntoranyije, ariko gutsindwa ni ukw’umurwanyi wese watsindwa. Niba baratsinzwe ni ishyano ariko imbabazi z’Imana ntizishira tujye tubasabira.
IGIHE: Ese koko hari abapadiri bakoraga politiki icyo gihe?
Padiri: Nibyo by’abantu, ibibi n’ibyiza biravanga mu bapadiri ni nko mu bantu bose.
IGIHE: Muri iyi minsi hari ibihugu bimwe na bimwe aho bamwe mu bapadiri bifuza gushaka abagore, iki kintu ukivugaho iki?
Padiri: Ni ukunanirwa by’abantu. Abari ku rugamba harimo abatinye, hari abarwana nabi...abo barananiwe ni ishyano. Nabyo kandi nta gitangaza ngo umuntu abe yavuga ngo Imana ntiriho kuko bose atari beza. Niba atari beza, si Imana, si uko Ivanjili Imana yaduhaye ari amanjwe, nibo ubwabo bijyana na cya Shitani kibashuka bakumva.
Ni intege nkeya z’abantu, abo nta gitangaza. Mu itorero bose ntibabaga ingenzi [abahanga mu byerekeye itorero; ibyicugo cyangwa imihamirizo].
IGIHE: Kera abanyarwanda bari bafite umuco gakondo bakomeyeho bitandukanye n’ubu ese kwigisha Ivanjili byari byoroshye?
Padiri: Yewe byari bigoranye. Nakwiheraho no kwiga amashuri nagombye kugira ibindushya, Data yarambuzaga ngo wijya muri ibyo bigambo, ngo mwana wanjye uzajya kwiga ayo mafuti. Byari bikomeye ariko inema y’Imana iriho.
Byari bigoye kuko hari ibyo bumvise, hari ibyo babayemo, ibyo bemeraga, kugira ngo babyivanemo byari bigoye. Gusa inema y’Imana iriho, bamwe babaye abakristu bagawa n’abaturanyi ariko baranga baratwaza baba abakristu. Bamwe bavugaga ngo ni iby’abazungu, abandi ngo ni iby’abanyamahanga ariko bo bumvise ko abapadiri bari intumwa zishaka agakiza kabo zidashaka kubaroha.
IGIHE: Hari uruhare ntashidikanywaho rwa Kiliziya Gatolika mu iterambere ry’abanyarwanda, Padiri murusobanura mute?
Padiri: Nakubwira ko abize bose batangiye kwiga kwandika no gusoma ari Kiliziya ibibigishije, ntabwo ari abazungu baje bashyiraho amashuri ahubwo ni Kiliziya noneho Leta ikabashyigikira, hanyuma ariko amashuri hafi yose yari aya Kiliziya. Bigishije rero n’amajyambere menshi cyane, bakagerageza gutuma umuntu agira amajyambere y’isi ariko mbere ya byose akurikiye Imana.
Baravugaga bati ‘Turashaka ko Isi imera neza ibikesha abayivukiyeho, abiga rero bakagira neza, iyo bagiraga nabi si abapadiri babibategekaga, ibigoryi bibaho igihe cyose ariko harimo abakoze neza bakagirira abantu neza, bakunguka imico myiza cyane cyane iyo gukundana, gukunda bose bikigishwa na Kiliziya.
IGIHE: Padiri mu buzima bwawe ni iki cyakubabaje?
Padiri: Yewe ni Jenoside, abanyarwanda basubiranyemo biragatsindwa n’Imana, byarambabaje n’ubu biracyambabaza. Ntawabigarura byarabaye ariko ni ishyano, ‘abanyarwanda bariyandavuje’ abantu bashoboraga gutera imbere batagombye kunyura muri Jenoside, kandi ubwicanyi, intambara siyo ituma abantu bajya ejuru.
Niba hari imico mibi, byari bikwiye kuyihinduza ikindi kitari intambara, ahongaho rero birambabaza. ‘Twarayobye abanyarwanda ariko ni iby’abantu Imana izatugirira imbabazi’.
IGIHE: Mu gusoza ni iki utazibagirwa cyagushimishije mu buzima bwanyu bwose?
Padiri: Icyampaye ibyishimo bisimbuka, byirahira, bikoma mu mashyi ni uko twayobotse Imana, yaje iwacu byaranshimishije cyane. Ukuri ku gukurikira Imana, kuba umukristu ugakurikira Imana. U Rwanda rwagize abana benshi bari mu ijuru, ishyuuu!!! nicyo bari bararemewe, hari ababigezeho, ni byiza cyane.


text:
ISOMO RYA MBERE
Igitabo cy’Umuhanuzi Daniyeli (Dan 6, 12-28)
Muri iyo minsi, abatware b’intebe bagirira Daniyeli ishyari kubera ko yabarushaga ubutoni ku mwarni Dariyusi. Umunsi umwe Daniyeli ari mu cyumba cye asenga, kandi asingiza Imana ye nk’uko yari asanzwe abigenza, 12abo bantu basanga ariho asenga kandi atakambira Imana ye. 13Baragenda basanga umwami, bamwibutsa rya tegeko rigenga umuziro bagira bati « Mbese harya shobuja, si wowe ubwawe washyize umukono ku nyandiko y’itegeko rigenga umuziro, ivuga ko mu minsi mirongo itatu, umuntu wese uzagira ikindi asenga cyaba imana iyo ari yo yose cyangwa umuntu, uretse wowe wenyine shobuja, azajugunywa mu rwobo rw’intare ? » Umwami arabasubiza ati « Nta kindi rwose ni ko byemejwe, hakurikijwe itegeko ridahinduka ry’Abamedi n’Abaperisi. » 14Ubwo rero babwira umwami bati «Wa mugabo Daniyeli wo mu bazanywe bunyago bavanywe mu gihugu cya Yuda, ntakwitayeho na gato shobuja, ndetse n’umuziro washyizeho nta cyo umubwiye : asenga Imana ye incuro eshatu buri munsi.» 15Umwami ngo yumve ayo magambo arababara cyane, ariko yiyemeza kurengera Daniyeli. Nuko kuva ubwo kugeza ko izuba rirenga, akomeza guhihibikana ashaka uburyo yamukiza. 16Ariko ba bantu bihutira gusanga umwami, baramubwira bati « Ubimenye neza rero, shobuja, ko hakurikijwe itegeko ry’Abamedi n’Abaperisi, nta muziro cyangwa itegeko byatangajwe n’umwami bishobora kuvuguruzwa. »
17Nuko umwami ategeka ko bazana Daniyeli, bakamujugunya mu rwobo rw’intare. Ariko umwami abwira Daniyeli ati « Imana yawe wakoreye ubudahwema ni yo izagukiza. » 18Bazana ibuye barikingisha umuryango w’urwobo, hanyuma umwami ashyiraho ikashe ye n’iy’abatware be, kugira ngo hatagira igihinduka ku rwakatiwe Daniyeli. 19Nuko umwami agaruka iwe, asiba kurya ijoro ryose kandi yirinda n’inshoreke ze. Ubwo ariko ntiyatora agatotsi, 20mu museke bugicya umwami arabyuka yihuta ajya ku rwobo rw’intare. 21Ngo agere hafi ya rwa rwobo, ahamagara Daniyeli mu ijwi rishavuye ati « Daniyeli, mugaragu w’Imana nzima, iyo Mana ukorera ubudahwema yaba se yashoboye kukuvana mu nzara z’intare ?» 22Daniyeli asubiza umwami ati «Uragahorana ingoma, shobuja ! 23Imana yanjye yohereje umumalayika wayo abumba urwasaya rw’intare ntizagira icyo zintwara, kuko nabaye indacumura mu maso y’Imana ; kandi nawe shobuja, nkaba nta cyo nagucumuyeho. » 24Nuko umwami asabwa n’ibyishimo byinshi, ategeka ko bavana Daniyeli mu rwobo. Bahera ko bavana Daniyeli mu rwobo maze basanga ari mutaraga, abikesha ko yizeye Imana ye. 25Umwami atumiza ba bantu bareze Daniyeli, ategeka ko bajugunywa mu rwobo rw’intare, bo n’abana babo n’abagore babo. Igihe batari bashyika no hasi mu rwobo, intare ziba zabasamiye hejuru zirabahekenya.
26Nuko umwami Dariyusi yandikira imiryango yose, amahanga yose n’indimi zose, mbese abatuye ku isi yose ati «Amahoro naganze muri mwe ! 27Dore rero itegeko ntanze : abantu bo mu gihugu cyanjye iyo kiva kikagera, nibatinye kandi bahe icyubahiro gikwiye Imana ya Daniyeli : ni yo Mana nzima kandi ihoraho iteka ryose, ingoma yayo ntizarimburwa bibaho, ubugenga bwayo ntibuzagira iherezo. 28Ni yo irokora kandi igakiza, ikora ibimenyetso n’ibitangaza mu ijuru no ku isi ; yakijije Daniyeli inzara z’intare.»
INDIRIMBO (Daniyeli 3, 68-70, 71-73, 74)
Bitonyanga n’amahuhezi, nimusingize Nyagasani.
Inyik/ Nimumuririmbe kandi mumurate iteka ryose !
Buhehere n’ubukonje, nimusingize Nyagasani.
Inyik/ Nimumuririmbe kandi mumurate iteka ryose !
Rubura n’amahindu, nimusingize Nyagasani.
Inyik/ Nimumuririmbe kandi mumurate iteka ryose !
Joro n’amanywa, nimusingize Nyagasani.
Inyik/ Nimumuririmbe kandi mumurate iteka ryose !
Rumuri n’umwijima, nimusingize Nyagasani.
Inyik/ Nimumuririmbe kandi mumurate iteka ryose !
Mirabyo n’ibicu, nimusingize Nyagasani.
Inyik/ Nimumuririmbe kandi mumurate iteka ryose !
Isi nisingize Nyagasani.
Inyik/ Nimuririmbe kandi imurate iteka ryose !
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 21, 20-28)
Muri icyo gihe, Yezu yabwiraga abigishwa be iby’ihindukira rye ; arababwira ati 20«Nimubona Yeruzalemu ikikijwe n’ingabo, muzamenye ko isenywa ryayo ryegereje. 21Icyo gihe abazaba bari muri Yudeya bazahungire mu misozi, abazaba bari mu mugi imbere bazawuverno, n’abazaba bari ku gasozi ntibazawugarukemo. 22Kuko izaba ari iminsi y’igihano, maze ibyanditswe byose bizuzuzwe. 23Hagowe abazaba batwite n’abazaba bonsa muri iyo minsi, kuko hazaba amakuba akomeye mu gihugu, n’uburakari bukaze kuri uyu muryango. 24Bazicishwa ubugi bw’inkota, babajyane bunyago mu mahanga yose, kandi Yeruzalemu izaribatwa n’abanyamahanga, kugeza ubwo igihe cyagenewe abanyamahanga kizaba kirangiye. 25Hazaba n’ibimenyetso mu zuba, mu kwezi no mu nyenyeri, naho ku isi amahanga azakuka umutima kubera urusaku rw’inyanja n’imivumba yayo. 26Abantu bazicwa n’ubwoba, bahagarike imitima bitewe n’amakuba azaba yadutse mu nsi, kuko ibikomeye byo mu ijuru bizahungabana. 27Ni bwo rero bazabona Umwana w’umuntu aje mu bicu afite ububasha n’ikuzo ryinshi. 28Ibyo byose nibitangira kuba muzubure umutwe mukomere, kuko uburokorwe bwanyu buzaba bwegereje.»


text:
DUSOBANUKIRWE N’UBURYO AMAKARA ATURUKA KU NTURUSU YA ‘MEYIDENI’ ARI UMUTI KAMERE UVURA INDWARA NYINSHI CYANE-CYANE IZO MUNDA
Mu makara ava mu biti bitandukanye niyo akunda kubonekamo ayo dusanga mu gihugu cyacu cyane
Ku buryo buri muturarwanda wese aba ayasobanukiwe kuko abantu baturiye mu mijyi ndetse no mu ducentre akenshi ni yo bakoresha.
Mayideni ni ubwoko bw’ibiti by’inturusu bigira akamaro nk’ak’ibindi biti harimo gukorwamo amakara, ubwubatsi, imbaho, ndetse n’ibikoresho bitandukanye.
Mu bushakashatsi bwakozwe n’abahanga batandukanye, bwagaragaje ko aya makara ya maiden afite akamaro kanini ko kuba kavura ibintu byinshi bisa n’ubumara cyangwa se uburozi nk’uko byatangajwe mu gitabo cyiswe Bois d’Oeuvre cyanditswe na D. Louppe.
Aha hatanzwe urugero rw’umuntu ushobora kuba yarumwe n’inzoka, iyo agize amahirwe hagafatwa agafu k’aya makara maze kagashyirwa mu gatambaro gasukuwe bityo bagapfuka aho irumye mu maguru mashya, ya makara akurura ubumara bwose maze bukayasanga muri ka gatambaro.
Na none kandi kugira ngo aya makara abe yagira umumaro ni ngombwa kuyahinduramo ifu kuko nibwo abona gufata umumaro wo kuba umuti.
Elisaphante HARERIMANA, Muganga ku kigo ndera buzima cya Muganza we avug ako ikintu cyose kigira umumaro mu gihe cyakoreshejwe neza.
Akomeza avuga ko amakara afite umumaro mu kuvura indwara zimwe na zimwe mu mubiri w’umuntu bitewe n’ingufu agira mu gukurura cyangwa kunyunyuza imyanda.
Akomeza anavuga ko amakara asanzwe nayo yahoze yifashishwa mu koza amenyo kuva na kera mu Rwanda ndetse akaba yacya kimwe n’akoreshwaho colgate.
Gusa avuga ko iteka umuntu afashwe n’uburwayi yakagombye kwihutira kugana muganga akamufasha.
Aya makara na none akunze gukoreshwa n’abavuzi ba gihanga barimo bavura indwara zitandukanye harimo nko gukamura ibisebe by’imifunzo, kurogora ndetse n’inindi.
Mu bakoresha aya makara bivura ndetse no kuvura abandi, bavuga ko aya makara ya Mayideni avura igifu akanacyoza neza kigakora neza.
Usibye n’igifu ngo ayamakara avura ifumba, afasha umuntu wariye cyane akagwa ivutu, cyangwa arigutura ubwangati ngo akaba yamufasha kongera kugubwa neza.
Ubu bwoko bw’ibiti bya maiden bukunze kugaragara henshi mu gihugu, bikaba ari n’ibiti bikunda imvura cyane, kandi hari n’aho bakunda kubyita imvuvu nko mu burengerazuba bw’ibihugu.
Niba Hari ubundi busobanuro mukeneye twiteguye kububaha!
Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama


text:
Ababyeyi benshi bumva ko gukubita umwana ari bwo buryo bwiza bwo kumwumvisha ikosa rye. Akenshi umubyeyi akubita umwana iyo adashoboye kwihanganira amakosa ye mbese igihe afite uburakari bwinshi.
Iyo umubyeyi akubise umwana we amukubitana uburakari yumva ko ari mu kuri, ariko burya umwana we ntaba yumva impamvu y’izo nkoni, inshyi,… akabona ko ikosa yakoze ntaho rihuriye n’igihano ahawe.
Bikunze kubaho ko nyuma yo gukubita abana ababyeyi bicuza ariko akumva atamusaba imbabazi. Ababyeyi bakwiye kumva ko umwana muto adafite ubushobozi bwo kubahiriza amategeko yose yo mu rugo, byose bigenda gahoro gahoro uko agenda akura agenda amenyera, akamenya uko agomba kwitwara si byiza rero kubakubita cyangwa se ngo uhore umukankamira.
Umwana iyo ahora akubitwa agera aho akagira ubwoba bwo gukubagana ugasanga ahora yigunze adashaka kuvuga afite ubwoba bw’uko yakora ikibi agakubitwa, ibi akaba ari bibi ku mwana ukiri muto kuko bimugiraho ingaruka ku mikurire ye.
Ikindi ababyeyi bakwiye kumenya niuguha abana babo urugero rwiza, ni ukuvuga ko niba ukubita umwana wawe uko agukoshereje n’uburakari, nawe azabifataho urugero noneho ajye abikorera bagenzi be bamurakaje cyangwa se abavandimwe be usange umwana wawe yahindutse…
Soma ibikurukira kuri www.agasaro.com
Reba Video
Ese Guhana Umwana Umukubita ni Byiza?
Ababyeyi benshi bumva ko gukubita umwana ari bwo buryo bwiza bwo kumwumvisha ikosa rye. Akenshi umubyeyi akubita umwana iyo adashoboye kwihanganira amakosa ye mbese igihe afite uburakari bwinshi.
at 7:41:00 AM
Labels: abana


text:
INKURU IVUGA IBYABAYE MU MIBEREHO
Imigisha Yehova yampaye yatumye ubuzima bwanjye burushaho kuba bwiza
NAVUTSE mu mwaka wa 1927, mvukira mu mugi muto wa Wakaw, mu ntara ya Saskatchewan, muri Kanada. Mama na papa bari bafite abana barindwi, abahungu bane n’abakobwa batatu. Ku bw’ibyo, nakuze nzi kubana n’abantu benshi.
Umuryango wacu wagezweho n’ibibazo by’ubukene byatewe n’ihungabana ry’ubukungu ryabaye mu myaka ya 1930. Twari abakene, ariko nanone ntitwaburaga ibidutunga. Twari tworoye inkoko n’inka imwe. Bityo ntitwaburaga amagi, amata, amavuta y’inka na foromaje. Birumvikana ko twese mu muryango twabaga dusabwa kwita ku matungo cyangwa gukora indi mirimo yo mu rugo.
Hari ibintu byinshi bishimishije nibuka byo muri icyo gihe, urugero nk’impumuro nziza ya za pome yabaga yuzuye icyumba. Iyo papa yajyaga mu mugi mu gihe cy’umuhindo kugurisha ibikomoka ku matungo n’ibyo twabaga twejeje, incuro nyinshi yagarukaga afite ikarito ya pome zikimara gusarurwa. Kuba buri munsi twararyaga pome ziryoshye, byaradushimishaga cyane.
UMURYANGO WACU UMENYA UKURI
Ababyeyi banjye bamenye ukuri mfite imyaka itandatu. Umuhungu wabo w’imfura witwaga Johnny yari yarapfuye akimara kuvuka. Ababyeyi banjye bari bashenguwe n’agahinda babajije padiri bati “ubu Johnny ari he?” Padiri yabashubije ko Johnny atari mu ijuru kubera ko yari yapfuye atarabatizwa, ahubwo ko yari muri purugatori. Nanone uwo mupadiri yabwiye ababyeyi banjye ko baramutse bamuhaye amafaranga yasabira Johnny akava muri purugatori akajya mu ijuru. Ese ari nkawe wari kumva umeze ute? Ibyo byateye urujijo ababyeyi banjye ku buryo batongeye kuvugana n’uwo mupadiri. Ariko nanone bakomeje kwibaza imimerere Johnny yarimo.
Umunsi umwe mama yaje kubona agatabo kanditswe n’Abahamya ba Yehova, kasobanuraga aho abapfuye bari. Yagasomye ashishikaye. Papa atashye, mama yamubwiye yishimye cyane ati “namenye aho Johnny ari. Ubu arasinziriye, ariko hari igihe azakanguka.” Uwo mugoroba, papa na we yasomye ako gatabo arakarangiza. Papa na mama bahumurijwe no kumenya ko Bibiliya ivuga ko abapfuye basinziriye, kandi ko mu gihe kiri imbere hazabaho umuzuko.
Ibyo bamenye byahinduye imibereho yacu irushaho kuba myiza, biraduhumuriza kandi turishima. Batangiye kwigishwa Bibiliya n’Abahamya ba Yehova kandi bajya mu materaniro mu itorero ryari rigizwe n’ababwiriza bake ry’i Wakaw, abenshi muri bo bakaba barakomokaga muri Ukraine. Bidatinze, mama na papa batangiye kubwiriza.
Nyuma y’igihe gito, twimukiye mu ntara ya British Columbia maze itorero ryaho ritwakirana urugwiro. Iyo nibutse ukuntu mu muryango wacu twateguriraga hamwe Umunara w’Umurinzi twigaga ku cyumweru, biranshimisha cyane. Byatumye twese dukunda cyane Yehova n’ukuri kwa Bibiliya. Nabonaga ukuntu ubuzima bwacu bwarushagaho kuba bwiza n’ukuntu Yehova yaduhaga imigisha.
Kubwira abantu ibirebana n’imyizerere yacu ntibyari byoroshye kuri twe twari tukiri abana. Ariko ikintu cyadufashije cyane, jye na murumuna wanjye Eva, ni uko incuro nyinshi twateguraga uko tuzatangiza ibiganiro muri uko kwezi, kandi tukabitangamo icyerekanwa mu Iteraniro ry’Umurimo. Nubwo twagiraga amasonisoni, byadufashaga kumenya uko twabwira abandi ibya Bibiliya. Nishimira cyane ukuntu byantoje kubwiriza.
Kimwe mu bintu ntazibagirwa, ni ukuntu twakundaga kugira abashyitsi bakora umurimo w’igihe cyose. Urugero, numvaga nishimye iyo umugenzuzi wacu Jack Nathan yabaga yasuye itorero ryacu, maze agacumbika mu rugo. * Inkuru ze zitagira ingano zabaga zishishikaje n’ukuntu yadushimiraga abivanye ku mutima byatumye dukorera Yehova mu budahemuka.
Nibuka ko hari igihe natekerezaga nti “ninkura, nzaba nk’umuvandimwe Nathan.” Nubwo naje kubisobanukirwa nyuma yaho, urugero rwe rwatumye nkunda umurimo w’igihe cyose. Igihe nari mfite imyaka 15, nari nariyemeje ko nzakorera Yehova. Jye na Eva twabatijwe mu mwaka wa 1942.
MPURA N’IBIGERAGEZO
Mu gihe cy’Intambara ya Kabiri y’Isi Yose ubwo gukunda igihugu by’agakabyo byari byogeye, umwarimu witwaga Scott utarihanganiraga ibitekerezo by’abandi, yirukanye barumuna banjye babiri na musaza wanjye. Bazize iki? Bazize ko banze kuramutsa ibendera. Hanyuma yagiye kureba umwarimu wanyigishaga maze amusaba ko yanyirukana. Ariko mwarimu yaravuze ati “turi mu gihugu giha abaturage bacyo umudendezo, kandi dufite uburenganzira bwo kutajya mu minsi mikuru y’igihugu.” Nubwo Scott yakomezaga kumuhata, mwarimu yamubwiye ashize amanga ati “ibyo ni jye ubifatira umwanzuro.”
Scott yaramushubije ati “oya, si wowe ubifatira umwanzuro. Nutirukana Melita ndakurega.” Mwarimu yasobanuriye ababyeyi banjye ko yagombaga kunyirukana kugira ngo akomeze akazi, nubwo bitari bimushimishije. Icyakora twashatse ibitabo by’ishuri ku buryo twashoboraga kwigira mu rugo. Nyuma yaho gato, twimukiye ku birometero 32, maze tubona irindi shuri.
Mu gihe cy’intambara ibitabo by’Abahamya byarabuzanyijwe, ariko twakomeje kubwiriza ku nzu n’inzu dukoresheje Bibiliya. Ibyo byatumye tuba abahanga mu kubwiriza ubutumwa bwiza bw’Ubwami dukoresheje Bibiliya gusa. Byadufashije kugirana na Yehova imishyikirano ya bugufi kandi twibonera ko adufasha.
NTANGIRA UMURIMO W’IGIHE CYOSE
Jye na Eva turangije amashuri, twahise dutangira umurimo w’ubupayiniya. Nabanje gukora mu iduka ryacuruzaga ibiribwa. Nyuma y’igihe runaka, nize gutunganya imisatsi mu gihe cy’amezi atandatu, kandi nari nsanzwe mbikunda. Nabonye akazi ko gukora muri salo iminsi ibiri mu cyumweru, kandi nigishaga uko batunganya imisatsi incuro ebyiri mu kwezi. Ibyo byatumaga mbona ibyo nabaga nkeneye mu gihe nakoraga umurimo w’igihe cyose.
Mu mwaka wa 1955, nifuje kujya mu ikoraniro ryari rifite umutwe uvuga ngo “Ubwami bugenda bunesha,” ryari kubera muri leta ya New York, ho muri Amerika, n’i Nuremberg mu Budage. Ariko mbere y’uko njya i New York, nahuye na Nathan Knorr wo ku cyicaro gikuru. Twahuye ubwo we n’umugore we bari mu ikoraniro ryari ryabereye i Vancouver muri Kanada, maze ngasabwa gutunganya umusatsi w’umugore we. Knorr yishimiye ukuntu nari nawutunganyije maze yifuza kumbona. Igihe twaganiraga, namubwiye ko nifuzaga kujya i New York, hanyuma nkajya mu Budage. Yansabye gukora kuri Beteli y’i Brooklyn mu gihe cy’iminsi icyenda.
Urwo rugendo rwahinduye ubuzima bwanjye. I New York nahahuriye n’umusore witwaga Theodore (Ted) Jaracz. Nyuma yaho gato natangajwe n’uko yambajije ati “ese uri umupayiniya?” Naramushubije nti “oya.” Incuti yanjye LaVonne yumvaga ibyo twavugaga maze ahita avuga ati “ni we.” Ted yarashobewe maze ahita abaza LaVonne ati “none se ari wowe, ari na we, ubizi neza ni nde?” Namubwiye ko mbere y’uko mva iwacu nakoraga umurimo w’ubupayiniya, kandi ko nzongera kuwukora nyuma y’amakoraniro.
NASHAKANYE N’UMUGABO WAKUNDAGA YEHOVA CYANE
Ted yavukiye muri leta ya Kentuki muri Amerika, mu mwaka wa 1925. Yabatijwe afite imyaka 15. Nubwo nta n’umwe mu muryango we wemeye ukuri, yabaye umupayiniya w’igihe cyose nyuma y’imyaka ibiri. Icyo gihe yari atangiye umurimo w’igihe cyose yamazemo imyaka hafi 67.
Muri Nyakanga 1946, igihe Ted yari afite imyaka 20, yahawe impamyabumenyi mu ishuri rya karindwi rya Bibiliya rya Watchtower rya Gileyadi. Nyuma yaho yabaye umugenzuzi usura amatorero i Cleveland muri leta ya Ohio. Hashize imyaka igera kuri ine, yabaye umukozi w’ibiro by’ishami byo muri Ositaraliya.
Ted na we yari muri iryo koraniro ryari ryabereye i Nuremberg mu Budage, maze tubona igihe cyo kuganira. Twatangiye gukundana. Nashimishijwe no kumenya ko yari yariyemeje gukorera Yehova ubuzima bwe bwose. Yari umuntu uzi kwiyemeza, ushikamye ku mwanzuro we wo gukorera Imana, ariko nanone akagwa neza, ndetse akishyikirwaho. Nabonye ko yashyiraga imbere inyungu z’abandi. Iryo koraniro rirangiye, Ted yasubiye muri Ositaraliya nanjye nsubira i Vancouver. Ariko twakomeje kwandikirana.
Ted yakoreye umurimo muri Ositaraliya imyaka itanu yose hamwe, asubira muri Amerika, nyuma yaho aza gukorera umurimo w’ubupayiniya i Vancouver. Nishimiye kubona ukuntu umuryango wanjye wamukundaga. Musaza wanjye mukuru witwa Michael yarampangayikiraga cyane, kandi incuro nyinshi iyo habaga hari umuvandimwe ushaka kunyitaho, ntibyamushimishaga. Icyakora, Michael yahise akunda Ted. Yarambwiye ati “Meli, ubonye umusore mwiza. Ugomba kumufata neza kandi ukaba maso kugira ngo atazagucika.”
Nanjye nakundaga Ted cyane. Twashyingiranywe ku itariki ya 10 Ukuboza 1956. Twakoranye umurimo w’ubupayiniya i Vancouver, nyuma yaho tujya i Kaliforuniya, hanyuma duhabwa inshingano yo gusura amatorero yo muri leta ya Misuri n’iya Arikansasi. Mu gihe cy’imyaka igera kuri 18 twamaze dusura amatorero yo mu gice kinini cyo muri Amerika, buri cyumweru twararaga ahantu hatandukanye. Hari ibintu bishimishije cyane twaboneraga mu murimo, kandi twishimanaga n’abavandimwe na bashiki bacu. Nubwo guhora twimuka buri cyumweru bitari byoroshye, twishimiraga umurimo wo gusura amatorero.
Ikintu cyihariye nubahiraga Ted ni uko yahaga agaciro kenshi imishyikirano yari afitanye na Yehova. Yahaga agaciro cyane umurimo wera yakoreraga Ukomeye kuruta abandi bose mu ijuru no mu isi. Twakundaga gusoma no kwigira hamwe Bibiliya. Nijoro, mbere y’uko tujya kuryama, twapfukamaga imbere y’igitanda, tugasengera hamwe. Nyuma yaho, buri wese ku giti cye yavugaga isengesho rye. Buri gihe iyo Ted yabaga afite ikibazo kimuhangayikishije, narabimenyaga. Yarabyukaga, akongera agapfukama, maze akavuga isengesho rirerire bucece. Nishimiraga cyane ko yasengaga Yehova amubwira ibibazo bikomeye cyangwa ibyoroheje.
Hashize imyaka runaka dushyingiranywe, yambwiye ko yari agiye gutangira kurya ku mugati no kunywa kuri divayi bikoreshwa mu Rwibutso. Yarambwiye ati “nasenze cyane Yehova musaba kumenya ntashidikanya niba koko nari ngiye gukora ibyo ashaka.” Sinatangajwe no kumenya ko Imana yamusutseho umwuka wayo, kugira ngo azayikorere mu ijuru. Nterwa ishema no kuba narashyigikiye umuvandimwe wa Kristo.
INDI NSHINGANO TWAHAWE MU MURIMO WERA
Mu mwaka wa 1974, twatunguwe n’uko Ted yasabwe kuba umwe mu bari bagize Inteko Nyobozi y’Abahamya ba Yehova. Nyuma yaho twatumiriwe kujya gukora kuri Beteli y’i Brooklyn. Igihe Ted yasohozaga inshingano zo mu Nteko Nyobozi, jye nakoraga isuku cyangwa ngakora muri salo.
Mu byo Ted yakoraga harimo no gusura ibiro by’amashami. Yashishikazwaga cyane n’umurimo wo kubwiriza wakorerwaga mu bihugu byari bigize Leta Zunze Ubumwe z’Abasoviyeti. Igihe kimwe, ubwo twari mu kiruhuko twari dukeneye cyane muri Suwede, Ted yarambwiye ati “Meli, umurimo wo kubwiriza warabuzanyijwe muri Polonye, kandi ndifuza kujya gufasha abavandimwe baho.” Ku bw’ibyo twashatse viza maze tujya muri Polonye. Ted yabonanye na bamwe mu bavandimwe bari bashinzwe umurimo muri icyo gihugu, maze bakorana urugendo rurerure n’amaguru baganira, kugira ngo hatagira uwumva ibyo bavugaga. Abo bavandimwe bamaze iminsi ine bakora inama zamaraga amasaha menshi, ariko nashimishijwe cyane no kubona ukuntu Ted yari yishimiye cyane ko yafashije abavandimwe.
Twongeye gusura Polonye mu kwezi k’Ugushyingo 1977. Icyo gihe F. W. Franz, Daniel Sydlik na Ted bari mu bari bagize Inteko Nyobozi, bahawe uruhushya rwo gusura Polonye ku ncuro ya mbere. Umurimo wari ukibuzanyijwe, ariko abo bavandimwe batatu bo mu Nteko Nyobozi bashoboye kuvugana n’abasaza, abapayiniya n’Abahamya bari bamaze igihe kirekire cyane mu kuri, bo mu migi itandukanye.
Mu mwaka wakurikiyeho, igihe Milton Henschel na Ted basuraga Polonye, babonanye n’abayobozi bari baratangiye gusobanukirwa ibikorwa byacu kandi batakiturwanya cyane. Mu mwaka wa 1982, leta ya Polonye yemereye abavandimwe kugira amakoraniro y’umunsi umwe. Mu mwaka wakurikiyeho habaye amakoraniro manini, amenshi akaba yarabereye mu mazu yakodeshwaga. Mu mwaka wa 1985 igihe umurimo wari ukibuzanyijwe, twemerewe kugira amakoraniro ane, abera kuri za sitade nini. Hanyuma muri Gicurasi 1989, mu gihe twiteguraga kugira amakoraniro manini kurushaho, leta ya Polonye yaduhaye ubuzima gatozi. Icyo ni kimwe mu bintu byashimishije Ted cyane.
DUHURA N’IBIBAZO BY’UBURWAYI
Mu mwaka wa 2007, twari mu rugendo tugiye kwegurira Yehova ibiro by’ishami byo muri Afurika y’Epfo. Tugeze mu Bwongereza, Ted yagize ibibazo by’umuvuduko w’amaraso maze muganga amugira inama yo gusubika urwo rugendo. Ted amaze koroherwa, twasubiye muri Amerika. Ariko ibyumweru bike nyuma yaho, umutsi wo mu bwonko wagize ikibazo bituma uruhande rwe rw’iburyo rugagara.
Ted yatinze koroherwa kandi mu mizo ya mbere ntiyashoboraga kujya mu biro. Ariko twishimiraga ko yari agishobora kuvuga. Nubwo yari arwaye, yageragezaga gukurikiza gahunda ye ya buri munsi, ndetse akanifatanya mu nama ya buri cyumweru y’Inteko Nyobozi, akoresheje telefoni yo mu cyumba.
Ted yishimiraga cyane ukuntu abashinzwe abarwayi bo muri Beteli bamwitagaho. Buhoro buhoro, yongeye kugerageza kugenda. Yashoboraga kwita kuri zimwe mu nshingano ze kandi buri gihe ukabona afite ibyishimo.
Hashize imyaka itatu yongeye kugira ikibazo cy’umutsi wo mu bwonko, maze apfa kuwa gatatu tariki ya 9 Kamena 2010. Nubwo buri gihe numvaga ko hari igihe Ted azarangiza isiganwa rye ryo ku isi, sinabona uko nsobanura ukuntu urupfu rwe rwambabaje cyane, n’ukuntu njya mukumbura. Ariko kandi, buri munsi nshimira Yehova kuba narashoboye gufasha Ted. Twakoranye umurimo w’igihe cyose imyaka isaga 53. Nshimira Yehova ukuntu Ted yamfashije kurushaho kwegera Data wo mu ijuru. Ubu sinshidikanya ko inshingano nshya yahawe imushimisha kandi igatuma yumva anyuzwe.
MPURA N’IBINDI BIBAZO
Nyuma y’imyaka myinshi kandi ishimishije namaranye n’umugabo wanjye, kwihanganira imimerere ndimo ntibinyorohera. Jye na Ted twishimiraga gusabana n’abashyitsi twahuriraga kuri Beteli no ku Nzu y’Ubwami. Ariko kubera ko ubu ntakiri kumwe na Ted kandi nkaba ntagifite imbaraga, singishobora kwakira abashyitsi nka mbere. Icyakora ndacyishimira gusabana n’abavandimwe na bashiki bacu bo kuri Beteli n’abo mu itorero. Gukurikiza gahunda ya buri munsi yo kuri Beteli ntibinyorohera, ariko gukorera Imana kuri Beteli birashimisha. Ikindi kandi, urukundo nakundaga umurimo wo kubwiriza ntirwigeze rugabanuka. Nubwo nta mbaraga mfite kandi nkaba ntashobora kumara igihe kirekire mpagaze, nishimira kubwiriza mu muhanda no kwigisha abantu Bibiliya.
Iyo mbonye ibintu biteye ubwoba bibera muri iyi si, nishimira cyane ukuntu nakoreye Yehova mfite umugabo mwiza cyane. Imigisha Yehova yampaye yatumye ubuzima bwanjye burushaho kuba bwiza.
^ par. 13 Inkuru ivuga ibyabaye mu mibereho ya Jack Nathan yasohotse mu Munara w’Umurinzi wo ku itariki ya 1 Nzeri 1990, ku ipaji ya 10-14 (mu gifaransa).


text:
ISOMO RYA 3
Adamu na Eva basuzuguye Imana
Umunsi umwe, inzoka yaraje isanga Eva ari wenyine, iramubaza iti “ni ukuri koko Imana yababujije kurya ku biti byose?” Eva yarayibwiye ati “dushobora kurya ku biti byose uretse igiti kimwe gusa. Turamutse turiye imbuto zacyo twapfa.” Inzoka yaramubwiye iti “reka ntimuzapfa. Ahubwo nimukiryaho muzamera nk’Imana.” Ese ibyo byari ukuri? Oya, yaramubeshyaga. Ariko Eva yarabyemeye. Eva yakomeje kwitegereza icyo giti, yumva aracyifuje. Yariye imbuto zacyo, ahaho na Adamu. Adamu yari azi ko iyo basuzugura Imana bari gupfa. Nyamara yabirenzeho, arya kuri izo mbuto.
Nyuma yaho kuri uwo munsi, Yehova yavuganye na Adamu na Eva. Yababajije icyari cyatumye bamusuzugura. Eva yavuze ko inzoka ari yo yamushutse, Adamu na we avuga ko Eva ari we wamushutse. Yehova yirukanye Adamu na Eva mu busitani bwa Edeni kubera ko bari bamusuzuguye. Yashyizeho abamarayika n’inkota yaka umuriro kugira ngo batazasubira muri ubwo busitani.
Yehova yavuze ko uwari washutse Eva na we yagombaga guhanwa. Mu by’ukuri si inzoka iyi isanzwe yari yavugishije Eva. Yehova ntiyahaye inzoka ubushobozi bwo kuvuga. Ahubwo ni umumarayika mubi wakoreshaga iyo nzoka kugira ngo ashuke Eva. Uwo mumarayika yitwa Satani usebanya. Yehova azarimbura Satani kugira ngo atazongera gushuka abantu ngo bakore ibintu bibi.
“Satani . . . yabaye umwicanyi agitangira; ntiyashikamye mu kuri, kuko ukuri kutari muri we.”—Yohana 8:44


text:
ISOMO RYA MBERE
Yeremiya (Yer 11, 18-20)
Yeremiya abwira Uhoraho ati 18“Igihe umburiye nkabyumva, ni ho natahuye imigambi mibi yabo. 19Jyewe nari nk’umwana w’intama utuje bajyanye mu ibagiro sinari nzi ko bangiriye imigambi mibi bagira bati ‘Nimucyo dutsinde igiti kigitoshye, tugitsembe mu gihugu cy’abazima; izina rye ryoye kuzongera kuvugwa ukundi!’ 20Uhoraho Mugaba w’ingabo, wowe utegekana ubutabera, ugasuzuma umutima n’ibitekerez, nzareba uko uzabihimura, kuko ari wowe nashinze akarengane kanjye.”
ZABURI Zab 7, 2-3, 9bc-10, 11-12a.18b
Uhoraho Mana yanjye, ni wowe buhungiro bwanjye.
Uhoraho Mana yanjye, ni wowe buhungiro bwanjye;
Ntabara, unkize abankurikirana bose!
Naho ubundi barampotora nk’intare,
bakantanyaguza, nta we ubatesheje.
Uhoraho, urancire urubanza ukurikije ubutungane,
n’ubuziranenge bwanjye.
Ubugome bw’abagizi ba nabi nibuhoshe,
ukomeze ushyigikire intungane!
Koko rero uzi akari ku mutima no mu nda y’umuntu,
wowe Mana, Nyir’ubutabera.
Ingabo inkingira ni lmana ubwayo,
ari na yo mukiza w’abafite umutima utunganye.
Imana ni umucamanza utabera,
nzaririmba izina ry’Uhoraho, Umusumbabyose.
IBANGONDIRIMBO RIBANZIRIZA IVANJILI (Yh 3, 16)
Uragasingizwa Nyagasani,
wowe Mwami uganje mu ikuzo iteka ryose!
lmana yakunze isi cyane,
bigeza aho itanga Umwana wayo w’ikinege.
Umwemera wese azagira ubugingo bw’iteka.
Uragasingizwa Nyagasani,
Wowe Mwami uganje mu ikuzo iteka ryose!
IVANJILI
+ Yohani (Yh 7,40-53)
Muri icyo gihe, Yezu yigishirizaga mu isengero ry’i Yeruzalemu. 40Benshi muri rubanda bumvise ayo magambo baravuga bati «Uyu ni we wa Muhanuzi koko. 41Abandi bati “Ni Kristu.” Abandi na bo bati “Kristu azaturuke se mu Galileya? 42Ibyanditswe ntibivuga ko Kristu ari uwo mu nkomoko ya Dawudi, ko azaturuka ku musozi wa Betelehemu, aho Dawudi yavukiye?” 43Ibyo bituma rubanda bicamo ibice kubera we. 44Bamwe muri bo bashakaga kumufata, ariko ntihagira umukozaho n’urutoki. 45Nuko abagaragu baragaruka basanga abatware b’abaherezabitambo n’Abafarizayi, barababaza bati “Ko mutamuzanye ni iki?” 46Abagaragu barabasubiza bati “Nta muntu wigeze avuga nk’uwo muntu.” 47Abafarizayi bati «Ese namwe mwashukitse? 48Hari n’umwe mu Bategetsi cyangwa se mu Bafarizayi wamwemeye? 49Si rubanda ruriya rutazi amategeko? Ni ibivume.” 50Umwe muri bo, Nikodemu wigeze gusanga Yezu mbere, arababwira ati 51“Harya amategeko yacu apfa gucira umuntu urubanza, batabanje kumwumva ngo bamenye icyo yakoze?” 52Baramusubiza bati «Mbese nawe uri Umunyagalileya? Uzashishoze, uzasanga nta muhanuzi uvuka mu Galileya!” 53Nuko bose barikubura barataha, umwe iwe, undi iwe.


text:
- Soma wongere usome Bibiliya
Gusoma Bibiliya mu gihe ushaka gutegura inyigisho z’abana bizagufasha gucengerwa neza n’amagambo ari muri Bibiliya, bityo no kwigisa abana ntibizakugora kuko uzaba wafashe umwanya uhagije wo gutegura inyigisho, kandi uzaba wafashe igihe gihagije cyo gusesengura ibyo uri bwigishe abana bijyanye n’ikigero cyabo kandi mu buryo babasha kumva neza ibyo ubigisha.
- Tegura ibibazo bibaza ku mirongo ya Bibiliya
Gutegurira abana ibibazo bibaza ku kumirongo ya Bibiliya bizafasha umwana kugira umuhate wo gusoma Bibiliya no gufata mu mutwe imirongo myinshi mu gihe gito bityo arusheho gusobanukirwa ndetse no kuzirikana ibyo yasomye.
- Gerageza guhimba inkuru uzihuze n’imirongo ya Bibiliya
Abana ntabwo bafite ubushobozi bwo kumva neza imirongo yose ya Bibiliya kuko ni igitabo cyandikanywe ubuhanga, Ni ngombwa rero gukoresha inkuru ndende cyangwa ngufi ukazihuza n’imirongo yo muri Bibiliya kuko bifasha umwana gusobanukirwa binyuze muri izo nkuru.
- Girana ubumwe n’abandi barimu mukora akazi kamwe
Ibi bizagufasha kugira ubumenyi buhagije ukomoye kuri bagenzi bawe bityo no kwigisha bizakorohera kuko hari byinshi uzunguka kubera kunganirwa na bagenzi bawe
- Reba icyo inzobere kuri Bibiliya zivuga ku nyigisho ugiye kwigisha
Nibyiza gusoma icyo abahanga bavuze ku nyigisho ugezeho, ukareba icyo abanditsi b’ibitabo ndetse n’abakozi b’Imana bagiye bavuga ku ngingo ushaka kwigisha abana.
Ibi bizagufasha gusobobanukirwa no kubona amakuru ahagije ku nyigisho ugiye gutanga kandi bizafasha abana gusobanukirwa n’ibyo ubigisha bityo bajye bahora babizirikana mu buzima bwabo bwa buri munsi.
Ni byiza kwita ku burere bw’abana cyane cyane ububaganisha mu nzira ya gikirisito kuko ubukirisito ni yo nkingi yo kubaho neza ku isi.


text:
Ubushakashatsi bwakorewe ku bagore bagera ku 500.000 bambara ibyo bita "prothèses mammaires" akaba ari ibintu bambara mu mabere akenshi biba bikoze muri plastic bituma amabere agira ubunini buhagije wifuza. Nyamara ngo ibi ntago ari byiza kuko baje gusanga ngo byaba bitera kanseri yo mu ibere.Nk’uko slate.fr yabitangaje ngo ku itariki ya 15 ukuboza 2011, abantu umunani bambara portheses mammaires bagaragaweho n’iyi kanseri, nyuma y’uko komite ishinzwe gukurikirana abagore basaga 30.000 bakoresha ubu buryo bwo kongera amabere yari yateranye ku itariki ya 14 uku kwezi.
Nyamara n’ubwo aba bagore bakomeza gukoresha ubu buryo, nyuma y’uko hagaragaraga abantu babiri iyi kanseri yishe bari baburiwe kureka ikoreshwa ryazo basabwa kugumana amabere yabo uko yaba angana kose kuko ngo abagabo batayanga n’ubwo babikora bakeka ko ari ukubashimisha.
Umugore umwe ku icumi rero ngo ashobora kuba yaragize cyangwa se azagira iyi kanseri niba ikoreshwa ry’izi protheses ridahagaritswe.
Reba Video
Kugerageza Kongera Umubyimba w'Amabere Byongera Ibyago byo Kurwara Kanseri y'Amabere
Ubushakashatsi bwakorewe ku bagore bagera ku 500.000 bambara ibyo bita "prothèses mammaires" akaba ari ibintu bambara mu mabere akenshi biba bikoze muri plastic bituma amabere agira ubunini buhagije wifuza. Nyamara ngo ibi ntago ari byiza kuko baje gusanga ngo byaba bitera kanseri yo mu ibere.Nk’uko slate.fr yabitangaje ngo ku itariki ya 15 ukuboza 2011, abantu umunani bambara portheses mammaires bagaragaweho n’iyi kanseri, nyuma y’uko komite ishinzwe gukurikirana abagore basaga 30.000 bakoresha ubu buryo bwo kongera amabere yari yateranye ku itariki ya 14 uku kwezi.
at 9:24:00 PM


text:
Mu buzima tubayemo buri muntu abayifuza kugira inshuti, iyo nshuti ikamuba hafi mu gihe cy’umunezero ndetse no mu gihe cy’umubabaro,ikifatanya nawe muri byose. Akenshi kandi izi nshuti ziba zifuza kubana akaramata mbese bagahora bari inshuti iteka.
Ariko rero bikunda kubaho ukumva ngo kanaka na kanaka bari inshuti mugihe cyashize ubu ntibakiri inshuti, ndetse hari n’abatandukana nabi cyane ibihe yafashe aratira abantu ibyiza bya mugenzi we akongera agafata igihe cye noneho abwira abantu ububi bwe.
Aha iyo ugerageje kuganiriza aba bantu usanga hari ikintu runaka bananiwe kwumvikanaho, noneho buri umwe akananirwa kwihanganira mugenzi we. Nyuma iyo urebye icyo kintu bapfuye iyo ugereranyije n’ibyiza bagiriranye usanga ntaho bihuriye namba.
Mu buzima bwa buri munsi kugirango umuntu abane n’undi cyangwa ngo uhitemo umuntu runaka ngo amubere inshuti, si uko aba ari umuziranenge, ahubwo ni uko umuntu areba ibyiza uwo muntu afite akabitwikiriza ibyo we abona bitamubereye byiza noneho bakabana ,kandi bakihanganirana.
Ubundi ntabwo byoroshye kuba wavuga ngo uburyo kanaka ateye ni bubi, kubera ko bushobora kukubera bubi ariko mugenzi wawe bukamubera bwiza. Ariko kuko ari uko aba ateye kugira ngo mubane bikagusaba kumwihanganira nubwo kugiti cyawe uba ubona butari bwiza.
Ubusanzwe kugira ngo umuntu yiyumvemo umuntu amusabe kumubera inshuti undi nawe akabyemera ni uko hari indangagaciro runaka baba babonanyemo noneho buri wese agasanga ubwo bushuti bwabo bushobora kubagirira akamaro. Akabona iyo nshuti koko yamubera inshuti nyanshuti. Ariko ntibivuga ko aba ari abaziranenge.
Ariko bijya bitangaza cyane aho ushobora kubona umuntu akakubwira ko nta nshuti agira! Iyo ugerageje kubaza uyu muntu neza impamvu nta nshuti agira akenshi akubwira ko nta muntu abona ukwiriye ko yamubera inshuti ko bose aba abona hari ukuntu bateye bitamushimishije.
Ubundi umuntu uvuga atyo koko uwo iyo adahinduye imitekerereze n’imyumvire arinda apfa nta nshuti abonye. Kuko ntabwo wabona umuntu udafite inenge n’imwe cyangwa ngo ubone umuntu uteye neza neza uko wowe ubyifuza.
Niyo mpamvu biba bisaba kwihanganirana. Burya inshuti uzabona zimaranye igihe kinini kandi zikiri inshuti ,ntabwo ari uko nta bintu runaka baba badahuje cyangwa batabyumva kimwe, ariko kuba baramenye ibanga ry’ubuzima ko ari ukwihanganirana bakarambana ibihe n’ibihe bakiri inshuti.
Ubundi ikitagushimishije ku nshuti yawe cyangwa icyo mudahuje ndetse sicyo ukwiriye gushyira ku mwanya wa mbere,ahubwo icyo ukwiye guha agaciro ndetse n’umwanya ni byabindi muhuje cyangwa ibyiza bye. Ugahora wibuka cyane ibihe byiza mwagiranye aho guhora wibuka ndetse unaha umwanya munini ibihe bibi mwigeze kugirana.
Kandi ukamenya kwihanganira inshuti yawe kuko ni umuntu kandi umuntu aho ava akagera ashobora gukora ikosa yaba yabigambiriye cyangwa atabigambiriye. Menya gutanga imbabazi mu gihe hari ikosa inshuti yawe ikugiriye kugira ngo muzarambane kandi ugwize n’izindi nshuti nyinshi.
Naho nutegereza ngo uzabona inshuti yujuje ibyo ukeneye cyangwa ibyo wifuza byose inshuti yawe yaba yujuje, cyangwa ngo utandukanye na runaka kugira ngo ubane n’undi udafite ikosa,ndakurahiye uzarinda wipfira nta nshuti ubonye.


text:
“Hahirwa ab’imitima iboneye, Kuko ari bo bazabona Imana”.Matayo 5:8
Umukristo wese akwiye guhora aharanira kwiboneza kuko niyo nzira yonyine ituma abasha kugira ubusabane n’Imana. Uzi kugirango witwe uhiriwe?,ni ikintu kingenzi kandi gikomeye ariko ngo uhiriwe ni ufite umutima uboneye kuko azabona Imana,niyo mpamvu ukwiriye gutegurira umutima wawe kwezwa kugira ngo uzabashe kwinjira mu irembo ry’ijuru.
Ese uzi uko wakwitegurira kujya mu ijuru?,ushobora kumva wifuza kugera mu ijuru,ariko ijuru kurijyamo bwa mbere ni ukuryinjizamo umutima kuko ubwami bw’Imana buri mu mitima yabakunda Imana” Ubu ni bwo bugingo buhoraho, ko bakumenya ko ari wowe Mana y’ukuri yonyine, bakamenya n’uwo watumye ari we Yesu Kristo”. Yohana 17:3
Kugira ngo ubashe kwezwa;niba uri umwizera ukeneye guhora wezwa n’amaraso ya Yesu ariko umutima wawe uhore rwose wejejwe no kubaha,kumvira no guhorana n’Imana binyujijwe muri Kristo Yesu.Bizagufasha kugira imbaraga zo kwirinda no gukomera ku Mana, Bibiliya iravuga iti ” Kuko byanditswe ngo “Ushaka gukunda ubugingo, No kubona iminsi myiza, Abuze ururimi rwe rutavuga ikibi, N’iminwa ye itavuga iby’uburiganya”.1 Petero 3:10,Bibiliya itwigisha uko dukwiye gukurikira Yesu mu bitekerezo byacu, mu magambo no mu bikorwa,bisobanura ko umutima wawe ukwiye guhora ufunguye kugira ngo Mwuka Wera abone uko akuyobora” Ariko Umwami ni uwo kwizerwa, ni we uzakomeza mwebwe, abarinde Umubi”.2 Abatesalonike 3:3
Umutima uboneye ni inzira ya Mwuka Wera mugukorana nawe kandi ni intwaro ikomeye,ibyo ukora byose yaba mu magambo no mu bikorwa mu izina rya Yesu Kristo;ujye ubikorana ubwenge,mu buryo buboneye kandi butunganye. Amagambo yawe agomba kuba agaragaza Imana,ubugwaneza,guca bugufi kandi ugaharanira kuba umunyu w’isi kugira ngo ugarurire uburyohe benshi,hariho abagiye bananirwa muri ur’urugendo abo bakeneye ko ubegera ukabafasha gusubirana ibyiringiro.
Niba uziko uri umwizera ntucike intege kuko hari uwaguhemukiye ngo wumve ushaka kwihorera ,Bibiliya iravuga ngo” Bakundwa, ntimwihoranire ahubwo mureke Imana ihoreshe uburakari bwayo, kuko byanditswe ngo “Guhora ni ukwanjye, ni jye uzitura, ni ko Uwiteka avuga. Ahubwo umwanzi wawe nasonza umugaburire, nagira inyota umuhe icyo anywa, kuko nugira utyo uzaba umurunzeho amakara yaka ku mutwe.Abaroma 12:20
Komeza guharanira kwezwa no kwirinda mubyo uvuga n’ibyo ukora,ubirindishe kwihangana,Ubuntu no kugira neza,bizagufasha kuba umuntu uhiriwe nyakuri.Uhore wibuka ko hahiriwe ufite umutima uboneye.


text:
ISOMO RYA MBERE
Isomo ryo mu gitabo cy’Ibyakozwe n’Intumwa (Intu 6, 8-10 ; 7, 54-60)
6,8Sitefano, uko Imana yakamusenderejemo ubutoneshwe n’ububasha, yakoraga ibitangaza n’ibimenyetso bikomeye muri rubanda. 9Ariko abantu bo mu isengero ryitwa « iry’ababohowe », hamwe n’ Abanyasireni n’Abanyalegisandiriya, n’abantu bo muri Silisiya n’abo muri Aziya, batangira kujya impaka na Sitefano. 10Nyamara ntibashoboraga guhangara ubuhanga bwe, kimwe na Roho wamuvugiragamo.
7.54 Amagambo ya Sitefano arabarakaza, bamuhekenyera amenyo. 55Naho we yuzura Roho Mutagatifu, ahanga amaso ijuru, abona ikuzo ry’Imana na Yezu ahagaze iburyo bw’lmana. 56Nuko aravuga ati «Dore ndabona ijuru rikinguye, n’Umwana w’umuntu ahagaze iburyo bw’Imana.»57Baherako bavuza induru, bipfuka mu matwi maze bamwiroheraho icyarimwe. 58Baramukurubana no hanze y’umugi, bamutera amabuye. Abamushinjaga bari barambitse imyambaro yabo imbere y’umusore witwa Sawuli. 59lgihe bamuteraga amabuye, Sitefano asenga agira ati «Nyagasani Yezu, akira ubuzima bwanjye. » 6ONuko arapfukama maze atera hejuru ati «Nyagasani, ntubahore iki cyaha.» Ngo amare kuvuga ibyo, araca.
ZABURI (Zab 31 (30), 3bc. 4b, 6.8a.9b, 17.20)
Inyik/ Nyagasani, nshyize ubugingo bwanjye mu maboko yawe.
Mbera urutare rukomeye,
n’urugo rucinyiye nzakiriramo.
Nyobora, undandate ubigiriye kubahiriza izina ryawe.
Nshyize ubugingo bwanjye mu maboko yawe,
ni wowe uncungura, Uhoraho, Mana nyir’ukuri.
Nzabyina nishimira cyane ubudahemuka bwawe,
wampaye gushinga ibirindiro, unshyifa ahagutse.
Uruhanga rwawe nirumurikire umugaragu wawe,
maze unkize ugiriye impuhwe zawe.
Mbega ukuntu ibyiza wageneye abagutinya ari byinshi !
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
IBANGONDIRIMBO RIBANZIRIZA IVANJILI (Intu 7,55)
Alleluya Alleluya.
Sitefano yuzura Roho Mutagatifu, abona ijuru rikinguye,
na Yezu ahagaze iburyo bw’Imana.
Alleluya.
IVANJILI
+ Amagambo yo IÌlu Ivanjili ntagatifu uko yanditswe na Matayo (Mt10,17-22)
Muri icyo gihe, Yezu abwira abigishwa be ati 17« Muritondere abantu, kuko bazabagabiza inkiko zabo, kandi bakabakubitira mu masengero yabo. 18Bazabajyana imbere y’abatware n’abami, ari jye muzira, kugira ngo mumbere abagabo mu maso yabo n’imbere y’abanyamahanga. 19Igihe rero bazabagabiza inkiko, ntimuzakurwe umutima n’ibyo muzavuga n’uburyo muzabivuga; icyo muzavuga muzakibona icyo gihe, 2Okuko atari mwe muzavuga, ahubwo ni Roho wa So uzabavugirarno. 21Umuvandirnwe azatanga uwo bava inda imwe ngo bamwice, umubyeyi n’umwana we bibe uko; bazahinduka abababyaye babicishe. 22Muzangwa na bose muzira izina ryanjye, ariko uzakomera kugeza ku ndunduro, uwo ni we uzarokoka.»


text:
23 UKWAKIRA 2013
MEGIZIKE
Inkubi y’umuyaga yayogoje Megizike
Kuva mu ntangiriro z’ukwezi kwa Nzeri 2013 kugeza muri uko kwezi hagati, umuyaga wiswe Ingrid na Manuel, yari irimo n’imvura nyinshi yibasiye Megizike iteza imyuzure n’inkangu muri icyo gihugu. Iyo miyaga yangije amazu n’imirimakandi ihitana abantu bagera kuri 80. Umuhamya wa Yehova umwe ni we wakomeretse. Nanone, hari umuhanda wangiritse utuma Abahamya ba Yehova basaga 300 bari mu ikoraniro ry’intara ryabereye i Chilpancingo, muri leta ya Guerrero babura uko bataha. Bamwe bacumbikiwe ku Nzu y’Amakoraniro y’Abahamya ba Yehova, abandi bacumbikirwa mu ngo z’Abahamya bo hafi aho. Abahagarariye ibiro by’ishami by’Abahamya ba Yehova muri Megizike bakomeje gukorana n’abagenzuzi basura amatorero na komite z’ubutabazi zigizwe n’abasaza b’Abahamya kugira ngo bareba ibyo abibasiwe n’iyo miyaga bakeneye mu buryo bwihutirwa kandi babibagezeho.
Ushinzwe amakuru:
Ku rwego mpuzamahanga: J. R. Brown, wo mu rwego rushinzwe amakuru, tel. +1 718 560 5000
Muri Megizike: Marco Barrera, tel. +52 555 858 0116


text:
Icyo twavuga ku Burusiya
Leta y’u Burusiya imaze guha Abahamya ba Yehova ubuzima gatozi mu mwaka wa 1992, Abahamya bateraniraga hamwe nta kibazo. Abahamya bongeye guhabwa ubuzima gatozi mu wa 1999 bashingiye ku itegeko rireba amadini kandi rigaha abantu uburenganzira bwo gukurikiza umutimanama wabo. Hari imiryango yo mu rwego rw’amategeko ibarirwa mu magana Abahamya ba Yehova bakoresha mu Burusiya hose kandi yose yahawe ubuzima gatozi.
Icyakora, Abahamya ba Yehova bakomeje gutotezwa kandi bakavutswa umudendezo mu by’idini. Kuva mu wa 2009, inzego z’ubutegetsi zagiye zibasira Abahamya, zigakoresha nabi itegeko ryo mu Burusiya rikumira ibikorwa by’ubutagondwa. Inkiko zo mu Burusiya zavuze ko ibitabo byinshi by’Abahamya hamwe n’urubuga rwabo rwa jw.org birimo ibitekerezo by’ubutagondwa. Abapolisi basatse amazu y’Abahamya abarirwa mu magana hamwe n’amazu basengeramo. Abashinjacyaha bagiye bashinja Abahamya ibyaha babaziza ko bagira amateraniro.
Nubwo Urukiko rw’u Burayi Ruharanira Uburenganzira bw’Ikiremwamuntu n’indi miryango mpuzamahanga yagiye igaragaza ko idashyigikiye ibyo abayobozi b’u Burusiya bakora, abo bayobozi nta cyo bigize bakora ngo bavaneho ibikorwa by’urugomo n’ivangura bikorerwa Abahamya ba Yehova. Abayobozi b’u Burusiya bakomeje kubuza Abahamya gukora umurimo wabo.


text:
Hari abantu bahorana umunaniro kuva mu gitondo kugeza nimugoroba iminsi yose, y’icyumweru nyamara batanakoze akazi gatuma baruha.
Urubuga rw’amakuru y’ubuzima Doctissimo.fr rwatangaje zimwe mu mpamvu zishobora gutuma umuntu yumva afite umunaniro mu buryo buhoraho.
Kudakora siporo ihagije
Hari abantu bibwira ko gukora siporo binaniza, ariko si ko bimeze. Ubuzima bw’umuntu utava aho ari ni bwo bunaniza cyane. Gukora imyitozo ngororamubiri mu buryo buhoraho bifasha umubiri kurwanya umunaniro.
Ibibazo by’umutima
Iyo umuntu ananiwe gukora imyitozo ngororamubiri buri gihe, hari ubwo biba biterwa n’ibibazo by’umutima. Iyo rero umutima udakora neza bishobora guteza umunaniro rusange uhoraho cyangwa se w’igihe gito. Kwahagira mu buryo bukabije bishobora kuba ikimenyetso cy’umutima udakora neza.
Niba ubona bimeze bityo, ni byiza kwihutira kwa muganga kugira ngo harebwe ikitagenda.
Diyabete
Umunaniro mwinshi ushobora kuba ikimenyetso cy’indwara ikomeye nka diyabete. Ku bantu bamwe na bamwe, kugenzura imirire n’imico imwe n’imwe mu buzima biba bihagije mu kurwanya iyi ndwara. Iyo byanze, hakoreshwa imiti.
Gufata ibinyobwa byinshi birimo caffeine
Ikawa, icyayi n’ibindi binyobwa birimo caffeine bishobora gutuma umuntu ashyira imbaraga mu byo ari gukora akanabyitondera mu gihe bifashwe mu rugero, ariko na none iyo umuntu akabije biba inkomoko y’umunaniro uhoraho. Niba ugira umunaniro uhoraho, gerageza kugabanya caffeine winjiza mu mubiri wawe ku munsi.
Kudakora neza kw’imvubura za Thyroide
Imvubura ya Thyroide iherereye ku ijosi, ikaba ifasha mu gutanga imisemburo y’ingenzi mu mikorere y’umubiri. Iyo hari imikorere mibi y’iyo mvubura, byumvikanira mu munaniro umubiri wose. Icyo gihe imvubura ya Thyroide iba iri gukora gahoro, igatanga imisemburo idahagije. Imiti cyangwa kubagwa bishobora kuvura ibibazo by’iyi mvubura.
Umunyu ngugu w’ubutare udahagije
Kubura umunyu ngugu w’ubutare (Fer) bishobora gutuma umuntu agira ikibazo cyo kugabanuka kw’utunyangingo dutukura two mu maraso (globules rouges). Ibi bituma umubiri utabona umwuka wa oxygene uhagije, bikaba byagaragarira mu munaniro. Ni byiza kurya ibiryo bikungahaye kuri fer nk’inyama, amafi, ibishyimbo byumye n’ibindi.
Imirire idahwitse
Imirire itari myiza ihobora ituma umuntu abura intungamubiri zimwe na zimwe, imyunyu ngugu n’ibindi umubiri uba ukeneye ngo umererwe neza, bikaba byaba inkomoko y’umunaniro uhoraho. Ubundi ngo ibiryo ni nka esanse y’umubiri. Umuntu agomba gufata ifunguro rya mu gitondo ryuzuye kugira ngo abashe gutangira umunsi afite ingufu, kandi agatora umuco wo kurya indyo yuzuye buri munsi.
Guhera umwuka umuntu asinziriye
Hari abantu bahura n’ikibazo cyo kunanira guhumeka basinziriye, cyane cyane abamaze kurenza imyaka 50. Ibi bituma bakanguka bya hato na hato bikagira ingaruka ku bitotsi byabo. Umubyibuko ukabije cyangwa se imiterere yo mu maso bishobora kuba inkomoko y’ibyo bibazo.
Abantu bahura n’iki kibazo bahorana umunaniro kuko baba batabashije kuruhuka neza mu ijoro. Mu gihe ufite iki kibazo, ni ngombwa kujya kwa muganga akaguha ubufasha.
Kutaryama igihe gihagije
Hari igihe umuntu ahorana umunaniro kubera ko adasinzira amasaha umubiri we uba ukeneye. Igihe umuntu agomba gusinzira gihinduka bitewe n’imyaka n’imiterere ya buri wese. Ubusanzwe abantu batagira ibitotsi byinshi amasaha atandatu aba ahagije kuri bo, mu gihe hari n’ababa bakeneye amasaha 9 kugeza ku 10.


text:
Hamwe bandika Violeta ,Viola , Violet, Violetta , Wioleta, Wioletta, Violetta n’ayandi.
Bimwe mu biranga ba Violette
Ni umuntu twakwita nkaho ari umunyamujyi, ajyana n’ibigezweho, ibyaduka byose wabibariza kuri we.
Akunda ibintu byiza ndetse n’udushya ndetse agendana n’igihe. Ibintu bya karande bimwe bavuga ngo niko byahoze hamwe n’imirimo igoranye we nta bikozwa.
Ni umuntu usabana ku rwego rushimishije, ushimishwa no guhorana n’abandi no kwishimana nabo.
Akunda ibigezweho n’uko yitwara bituma abo bahorana bamwishimira cyane kandi bakamwiyumvamo.
Akunda gutembera , yumva ko kugera ku bukire bitavuga ko wakwiyima ibyo ushaka cyangwa ngo ube umunyabugugu.
Ahorana ibitekerezo byiza ariko usanga atariko byose abishyira mu bikorwa.
Akunda umuntu umwitaho akamuguyaguya akamugaragariza urukundo mu bikorwa no mu magambo.
Akunze kwiga ibintu bituma agaragaza impano yifitemo nko gushushanya, gutera irangi, umuziki, gucuranga ,guteka gukina ikinamico n’ibindi byose bituma abantu bamenya ko ari we wabikoze.


text:
Abarozi bo mu Ntara y’Iburasirazuba bagiye kujya bishyurwa 200Frw kuri ritiro imwe, mu gihe bazaba bajyemuye amata ku ikusanyirizo ryayo.
Abavumvu bo mu Ntara y’Iburasirazuba bagaragaraza ko inzuki boroye iyo zigiye guhova zitagaruka zose kuko hari izipfira mu nzira.
Minisiteri y’ubuhinzi n’ubworozi (MINAGRI) itangaza ko mu gihe cy’amezi ane gusa igihugu cyagize igihombo cya miliyoni 10 z’amadorlari kubera indwara y’Uburenge mu nka.
Aborozi bo mu Karere ka Nyagatare bafite impungenge kubera ikibazo cy’indwara y’uburenge yongeye kugaragara mu nka zabo.
Bamwe mu baturage batangiye gushora imari mu bworozi bw’amafi bibabyarira inyungu, ku buryo na leta yatangiye kugira inama ba rwiyemezamirimo kubushoramo imari.
Minisiteri y’Ubuhinzi n’Ubworozi (MINAGRI) itangaza ko umusaruro w’amagi wiyongereyeho 8% mu myaka itandatu ishize kubera kongera ingufu mu bworozi bwazo.
Abaturage bo mu Karere ka Ngororero bahamya ko mu myaka ishize muri guhunda ya Gira inka muri ako karere harimo ruswa ariko ubu bakishimira ko itakigaragara.
Inka zo mu Murenge wa Mubuga mu Karere ka Karongi zibasiwe n’indwara yitwa ubutaka ifata inka ikagagara ubundi igahita ipfa nta bindi bimenyetso.
Ikigo cy’igihugu cyita ku buhinzi n’ubworozi (RAB), cyatangaje ko ku bufatanye n’aborozi cyafashe ingamba zizashyirwa mu bikorwa vuba hagamijwe kongera umukamo.
Ngirumugenga Jean Marie Pierre wo muri Rwamagana yaretse akazi ka Leta ajya mu bworozi bw’ingurube none ubu yoroye izibarirwa muri 700.
Karani Jean Damascene, umworozi wo muri Nyagatare avuga ko nyuma yo gupfusha inka 24 zizize amapfa, byamusigiye isomo rikomeye.
Gahunda ya “Gira Inka” munyanyarwanda yashyizwe mu biganza by’imiryango itandatu ya sosiyete sivile ikazafatanya n’ubuyobozi bw’imirenge n’utugari kuyicunga.
Aborozi b’Iburasirazuba barataka igihombo baterwa n’abamamyi bagura amata yabo, kubera kutagira amakusanyurizo ahagije bayagemuraho.
Ikigo cyitwa “Aqua” gikomoka mu gihugu cya Danemark, kigiye gukemura ikibazo cy’ibura ry’ibiryo by’amafi, cyatumaga umusaruro wayo uba muke.
Aborozi b’ingurube babigize umwuga bashyizeho ihuriro bazajya banyuzamo ibitekerezo, kugira ngo ibibazo biri mu kazi kabo bibe byabonerwa ibisubizo.
Aborozi bo mu Karere ka Kirehe batangaza ko batewe n’icyorezo cy’amasazi yibasira inka zabo, bigatuma zitarisha bityo umukamo w’amata ukagabanuka.
Aborozi bo mu Karere ka Kirehe bibasiwe n’indwara yafashe urubingo bagaburiraga amatungo yabo, bigatuma asigaye yicwa n’inzara.
Aborozi bo hirya no hino mu gihugu bavuga ko ubuke bw’amakusanyirizo y’amata, butuma kuyageraho bibafata umwanya munini, amata akangirikira mu nzira ntagurwe.
Abagize koperative ikora ubworozi bw’amafi mu Karere ka Ngororero bavuga ko umusaruro w’amafi wagabanutse bitewe no kubura ibiryo byayo.
Minisiteri y’ubuhinzi n’ubworozi (MINAGRI), ivuga ko imurikabikorwa mpuzamahanga ribera i Kigali ku bijyanye n’ubuki(ApiExpo), rizasigira abavumvu b’Abanyarwanda ikoranabuhanga rigezweho.
Aborozi batandukanye bo mu murenge wa Nyagatare barifuza uruganda rw’ibiryo by’amatungo hafi yabo kuko babibona bihenze banakoze urugendo rurerure.
Abafite imitangire n’imicungire ya girinka mu nshingano, mu karere ka Nyagatare, bavuga ko ubunyangamugayo aribwo buzanoza gahunda ya girinka.
Ihuriro ry’Urubyiruko rukora ubuhinzi bugamije isoko (RYAF), ryashyize ahagaragara urubuga rwa internet rufasha umuhinzi kubarura ibyo yakoresheje no kumenyekanisha umusaruro.
Abororera hafi y’umugezi w’Akagera mu murenge wa Matimba akarere ka Nyagatare, bavuga ko babangamiwe n’indwara y’Inkurikizi iterwa n’isazi ya Tsetse.
Aborozi b’inka zitanga amata bibumbiye mu makoperative bavuga ko ubucuruzi bw’amata bukirimo akajagari, bigatuma amakusanyirizo yayo atagera ku ntego.
Bamwe mu borozi bamaze kumenya ko guha inka ibyatsi gusa bidahagije kugira ngo itange umukamo utubutse, ahubwo ko igomba kongererwaho ibiryo by’amatungo.
Abanyeshuri 43 bo mu Rwunge rw’Amashuri rwa Bunge mu Karere ka Nyaruguru, borojwe ihene, kugira ngo bibafashe gukurana umuco wo kwikorera.
Minisitiri w’Ubuhinzi n’Ubworozi Mukeshimana Geraldine avuga ko Abanyarwnda bakwiye kumenyera kunywa amata, cyane cyane ku bakiri bato kubera kamaro afitiye umubiri.
Akarere ka Nyagatare katangije ku mugaragaro gahunda yo guhinga ubwatsi bw’amatungo mu nzuri, kubwuhira no kubuhunika kugira ngo gakomeze guhangana n’imihindagurikire y’ibihe.
Aborozi bo mu Karere ka Nyagatare barasaba ubuyobozi bw’Uruganda Inyange kubazamurira igiciro cy’amata kikava ku 176FRW kikagera nibura kuri 200FRW.